Lifan-Z/Chinese-poetries-txt huggingface dataset:
草草杯盘灿烛光，故人相对水云乡。涛江君去访秦望，丘壑我归为楚狂。活国未逢三折臂，忧时空转九回肠。绝怜明发成南北，梦寐全无夜太长。
春来书札已西东，喜复相逢乱世中。万事变更唯舌在，三年流落转涂穷。云收野寺侵廊水，月挂孤帆送客风。剩欲留君明日住，夜阑难得一樽同。
平生自省宜三黜，老去何心望九迁。避地湖山聊复尔，脱身兵火想当然。浮家泛宅非无计，坎止流行本信缘。犹恐惊涛翻四海，直须化鹤作飞仙。
海边游子日思归，新句劳君更置规。莫问人间多贝锦，正如天上有参旗。寄书只欲凭黄耳，去路谁能畏赤眉。定与故巢猿鹤老，此生无愧北山移。
缭池剩欲开花径，傍舍先须作草堂。雨后不妨频检校，客来留得共徜徉。故园怪我归何晚，避地输君乐未央。待得功成方卜筑，岂如强健享风光。
气吞万里境中事，心老经年江上行。三径已荒无蚁梦，一钱不直有鸥盟。云收远嶂晚风熟，浪打寒滩春水生。鸿雁北飞知我意，为传诗句濮阳城。
无端流落迫残年，三十南山访老禅。未契安心了难觅，不如同世且随缘。频移竹几负寒日，旋拾松梢炊晚烟。珍重孤云出山去，东西南北一青天。
夫差故国萦寒水，铁马南来忽振缨。城上昏鸦争接翅，舟中逐客谨逃名。胡笳怨处风微起，浊酒醒时梦易惊。飘泊似闻山寺近，真成夜半听钟声。
屏迹苕溪少往还，时危尤觉故人欢。相期腊尽屠苏酒，速享春来苜蓿盘。雪夜剧谈金贼入，风江绝叹铁衣寒。何年天上旄头落，并灭穹庐旧契丹。
往昔升平客大梁，新烟然烛九衢香。车声驰道内家出，春色禁沟宫柳黄。陵邑祇今称虏地，衣冠谁复问唐装。伤心寒食当时事，梦想流莺下苑墙。
孤生投老急菟裘，万里云山已倦游。共喜石交逢异县，更陪彩笔赋春愁。无心俯仰犹多事，与世浮沉己拙谋。冷雨吹花作寒食，三杯软饱且眠休。
筠庄主人何未归，溪畔长林穿翠微。此去功名时欲至，个中车马迹全稀。茅茨漏久蜗涎篆，篱落欹多蛛网围。公肯借庵容我老，为公朝夕扫柴扉。
王郎胸次郁峥嵘，凿牖开轩不浪名。疾世政须论石友，绝交今已见方兄。我曹自笑真同病，吾道谁当为主盟。但得此心如此老，故人宁复负平生。
修门一出十经春，相业时来自奋身。袖手深谋终活国，挥毫佳句且惊人。话言每许闻前辈，宾客何堪接后尘。待扫欃枪洗兵马，两翁玄语记天津。
华裾绿发等青春，诗似机云定后身。家学乃翁真具眼，祖风当代岂凡人。字中仙爪便搔痒，句里灵犀解辟尘。万壑争流君看取，西兴从此是通津。
髫龀分携几见春，它时有恃独常颦。何期万里漂零后，忽报三巴信息真。素发轻安膺晚福，远怀悲喜望征人。王孙盛事今双美，及早归来奉紫宸。
使君元自锦官来，百丈重寻滟滪回。化阅行年如伯玉，心成全德过王骀。把麾政尔人生贵，持橐终期间世才。莫问桃花今老矣，刘郎去后任渠栽。
旧游兰若尽英才，坐上高谈亦壮哉。老去语音虽记忆，众中容貌各惊猜。津亭夜雨故人少，樽酒灯花乡信来。茂苑相逢话京洛，柂楼犹喜待春回。
耳聋无用问新闻，矫首何妨目作昏。痴绝已甘投老境，背驰宁受乞怜恩。难陪年少从渠薄，赖得春回为我温。京洛交游频检校，渡江今有几人存。
赤县飘零未易逢，那知今夕一樽同。好招明月共清影，托与白云行太空。戃恍旧游如隔世，蹉跎壮志莫论功。两公秉烛还相对，情话从渠半醉中。
当时勇决径归休，更有人愚似我不。何许置锥宁免累，直须毕娶始无忧。频遭白眼伤流俗，谁向青门念故侯。客里题诗相慰藉，羡君椽笔合螭头。
君家诸父多人杰，半是平生亲旧间。莫话故园空矫首，相从逆旅足开颜。文元勋业金瓯字，昭德风流玉笋班。此去腾骧吐虹气，何由来伴老夫闲。
遮莫胡僧问劫灰，且陪东阁赋官梅。春梢惯识宫妆样，花信偏随驿使回。痛饮我曹身总健，浩歌谁怕老相催。疏枝气压群芳尽，羞杀墙阴锦被堆。
阳和生发验葭灰，但见江梅欠蜡梅。风味向人忘冷落，岁寒乘月重徘徊。从来对酒遭花恼，何独题诗被雨催。公子唾珠无限思，更看铁画写离堆。
夜饮华堂烛屡灰，暗香浮处数枝梅。坐中一笑对三粲，客里此欢能几回。醉后不知歌扇去，归时还是晓钟催。露浓月白溪桥路，但记群山翠作堆。
拥炉书帙易尘灰，览古临窗独对梅。未寤径须呼子慎，常奴何得比方回。虚名到底将安用，能事从来不受催。似许相过陪客醉，胸中那复有愁堆。
寒木高萝几曲溪，断碑零落卧荒祠。澄潭想像云头涌，悬瀑依稀雨脚垂。地轴漫烦龙虎战，天符那得鬼神私。茫茫造物殊难晓，要是为霖自有时。
公如谢傅暂闲身，我亦归来效季真。山屐数陪销暇日，诗篇常许和阳春。虚怀寄傲三休外，洗眼旁观万态新。谷口榴花解迎客，骑鲸端为谪仙人。
晨发芗城越数峰，我来师出失从容。白云遮日蔽秋寺，青嶂闻猿惊暮钟。世乱可无闲地隐，山深偏觉老僧慵。他年芋火谈空夜，雪屋松窗约过冬。
参陪仍许瘦筇支，长者登临敢后期。钟断白云飞雨过，月生青嶂夜凉时。心知胜地都忘睡，喜听连床共和诗。莲社风流增荔子，余生长健更何为。
莫问蒲萄出月支，不缘瓜枣访安期。轻红满地人慵扫，空翠沾衣雨足时。松荫晴泉听落涧，蝉嘶晚吹助裁诗。公乎此去归廊庙，无用山中怨鹤为。
海山幻出化人宫，楼观新崇万指容。云雾入檐银色界，藤萝昏雨妙高峰。放怀久已参黄檗，雅志无疑伴赤松。欲去更闻狮子吼，忘归桥下兴犹浓。
东麓坡陀尽梵宫，我来泉上照衰容。解衣又作茶瓜客，倚槛同看烟雨峰。何用苦吟凌鲍谢，要须高节配乔松。海冰永閟锥沙画，绝叹故人遗墨浓。
扫榻开轩走寺宫，吾曹终日得从容。夕阳初落鳣溪路，云气半遮狮子峰。试问丹砂回白发，何如瀑布煮枯松。暮年纵有壮心在，归意已胜山色浓。
山人不省大明宫，怀昔幽寻自改容。庐阜东西二林寺，钱塘南北两高峰。百年有尽云归壑，万事无边月挂松。满院苍苔重到日，秋光欲滴向人浓。
出守真成梦蚁宫，天台云色亦愁容。时来盍锡万钉带，仙去俄归群玉峰。川上可惊如逝水，岁寒徒有后凋松。烦将老眼银河泪，共洒西风絮酒浓。
穷达那知十二宫，由来与世不相容。乃翁极谏牵龙衮，百谪同愁割剑峰。前辈品题推玉树，平生忧患挺苍松。伤心身后夸君赐，泉路恩光底事浓。
女无美恶妒深宫，盛德如公果不容。何遽盖棺临禹穴，未应藏骨在秦峰。论文平日樽中酒，挂剑它年冢上松。点检交亲祇解少，存亡悲感老情浓。
风撼棠梨对殡宫，中郎谈笑孰形容。不居上界神仙府，当在补陀孤绝峰。至论每符磁石铁，长生空问茯苓松。九原可作还知否，底处返魂香最浓。
和气从容一笑春，如公今是暂闲身。伊蒲馔设无多客，薝卜花繁正恼人。已遣炉熏通鼻观，更分茗碗瀹心尘。僧房长夏宜幽僻，杖屦频来愿问津。
谯门直北望燕山，乙巳年来例破残。可但中原仍祸结，谁令东粤独偷安。西师有请君侯力，南顾无忧圣虑宽。恶少至今犹胆落，云台须入画图看。
八州贤牧喜休兵，千骑重来竹马迎。万瓦连甍存比屋，十年回首赖长城。举觞谈笑精明甚，缓带登临步武轻。多是门墙旧宾客，愿公黄发佐升平。
此生无意入修门，粗饱鸡豚短褐温。卜筑几椽临水屋，经营数亩傍山园。酒杯剩喜故人饮，书帙能遮老眼昏。身世颇同猿择木，功名谁问鹤乘轩。
肠断春风杨柳花，中原何日再京华。将军未报歌三箭，乐府徒传舞两娃。会见敌营如竹破，不应淮甸又兵加。频年寒食常为客，强索芳樽乐有涯。
布谷催春惜雨干，白鸥江上未盟寒。且倾客子酴醾酒，共享先生苜蓿盘。我已悬车羞碌碌，公当鸣珮称珊珊。休文才思虽多病，可是空吟红药阑。
坎𡒄如公莫怨天，谪居端是坐无毡。时来要自有归路，客散不妨频醉眠。云气久能浮蜃屋，雨声殊未透龟田。回思风雪围炉夜，何处联裘拥木绵。
珍重筠溪旧主人，我知明水是前身。如何一念初无过，便有多生未了因。止酒裙襦成厌杂，逃禅槌拂要比邻。云居嫡子重拈出，流布诸方此话新。
十年迁客北归时，旁海相逢叹渺弥。枝上烟光忙蛱蝶，尊中风味夺酴醾。老来诗思真枯井，别后心情似乱丝。喜故将军殊矍铄，家山小筑未为迟。
鸡屿洋边桃李秾，岸沙遮海暮云重。乘槎我自犯牛斗，掘狱谁何藏剑锋。世路肯遵前覆辙，交游谁识后凋松。此生但得长相见，一笑能轻禄万钟。
拙速还知胜巧迟，男儿功业要逢时。不妨唾面辱高马，似有泥坑规病鸱。老去尚堪苏子印，兴来须到习家池。此心毕娶无余事，且向春江理钓丝。
梁溪万折必流东，间气英姿叶梦熊。出入三朝推大老，险夷一节合苍穹。守关虎豹徒窥闯，得雨蛟龙定长雄。衮绣未归聊袖手，不妨闲作黑头公。
将坛丙午赞亲征，相印元年佐圣明。贼子乱臣俱破胆，皇天后土实同盟。扶持更系民休戚，进退元知势重轻。舍我其谁公健在，乞身赢得见升平。
济世功名肯力为，风云遇合贵逢时。欲知辟谷师黄石，便是扁舟号子皮。后进忌能逾日月，敌人用间果蓍龟。福城东际笙歌地，且祝千龄醉荔支。
天扶王室挺生申，瑞启中兴社稷臣。樽俎折冲常自任，庙堂康济更何人。秋风玉帐军容肃，冷月铃斋夜宴新。愿扫妖氛开寿域，衮衣端为转洪钧。
秋水为神吉梦随，上公冠佩俨朝仪。风云感遇千龄会，日月依光四海知。笔阵词锋明藻色，龙韬豹略系安危。顽金从此归炉锤，岁岁门阑献寿诗。
玉帐生朝香雾飞，秋风欲到碧梧枝。回思十载折冲地，还镇八州安静时。淇澳会须歌绿竹，渭滨犹待猎非罴。止戈堂上多珠履，争献庞眉春酒诗。
金貂赫奕照来仍，雅意诸郎以寿称。矍铄仪形千岁鹤，扶摇风力九霄鹏。黄云𫁂䅉人皆醉，丹荔芳敷俎正登。请看君侯高阁宴，层梯无用一枝藤。
绛节霓旌下九天，括苍初识地行仙。桃华海上三千岁，凤历人间五百年。可但彤弓寻节制，要知黔首望陶甄。香凝燕寝森兰玉，会见貂冠总附蝉。
绿发翺翔翰苑春，升平三辅已朱轮。诗成山谷句中眼，名应石林天上人。耆旧政须廊庙具，蕃宣聊寄股肱臣。生朝剩欲为公寿，醉里苹花度曲新。
元戎玉帐凛霜威，谈笑何妨羽扇挥。平日丹心驰象阙，长年彩服奉慈闱。谁无五马人生贵，独有三奇命世稀。志在麟经成事业，颇闻天子诏公归。
出处当师汉大夫，立朝常拟赋归欤。赐金端为供行乐，燕客犹疑是送车。欲识吴门重解组，要符潭府向移书。闻知剩有闲风月，宅相须留待小疏。
小隐丹壶时凭栏，它年兴在跨黄班。不妨游戏橘中乐，政尔经营湖上山。谁识胸怀容万顷，聊将身世寓三间。故人有子犹流落，我辈逢渠转厚颜。
老病无堪正坐贫，交游相见赖情亲。从渠造物小儿戏，不碍维摩老子神。三顾九迁成底事，一区二顷合由人。君侯论议高千古，略假毫端问大钧。
眼看流辈上青云，拂袖归来昼掩门。心计岂容生事拙，时名长与故山存。不妨开径栽花卉，政复藏书遗子孙。八十光阴无可恨，聊歌楚些为招魂。
太一游行遍九宫，世间无地可宽容。坤维莫傍剑门阁，衡岳何依天柱峰。睨柱傥能回赵璧，思鲈安用过吴松。群羊竞语遽如计，欲息兵戈气甚浓。
长饥方朔笑侏儒，岁晚还惊大小余。客里论文聊把酒，闲来会面胜通书。薄寒欺醉悲清夜，孤月流光怅碧虚。何苦相逢又相别，不如供米寓僧居。
春风着意送将归，为赋清江落日低。惜别更留烹玉鲙，寓居长记对青猊。家山彼此归心速，歧路东西客梦迷。重把一樽成怅望，莺啼绿暗草凄凄。
人欺季子弊貂裘，谁信班生万里侯。小隐故山今去好，中原遗恨几时休。春争残腊寒梅早，雨涩晴冬宿麦忧。老眼相看炯无语，浊醪何日更浇愁。
淮海元龙公辈流，何劳老手镇方州。雍容行色自登览，邂逅故人仍倡酬。眼界早惊云子熟，官期能为荔枝留。临分莫话中原事，想见家山只梦游。
古涧寒泉可枕流，从渠庚伏在炎州。杖藜端欲事幽讨，杯酒未容相劝酬。坐上纵无居士客，山间聊为老禅留。临沧亭外忘归路，他日逢君望旧游。
结东征车换黑貂，灞西风雨正潇潇。茂陵久病书千卷，彭泽初归酒一瓢。帆背夕阳湓水阔，棹经沧海甑山遥。殷勤为谢南溪客，白首萤窗未见招。
菽水年来属未涯，羞骑款段出京华。涨尘面旋风头紧，绮照支离日脚斜。掠过短莎惊脱兔，踏翻红叶闹归鸦。不堪回首孤云外，望断淮山始是家。
也知随俗调归策，却忆当年重出关。岂是长居户限上，可能无意马蹄间。中原百甓知谁运，今日分阴敢自闲。倘有寸功裨社稷，归来恰好试衣斑。
出山不愧草堂灵，乱后看山山更青。余烬岂容遗大厦，蹑云端为护危亭。参差春燕依华浦，断续霜猿绕翠屏。物色趣君归早晚，已看兰玉照阶庭。
卓荦才名四十秋，屡摅良策动宸旒。倾河议论谁能敌，唾手功勋未肯休。方快九霄抟𬸚𬸦，俄惊长坂蹶骅骝。天公应叱六丁下，著述文章尽卷收。
宦游将适郑公乡，众说膺门气味长。欲效然明略陈语，那知叔向罢登堂。毗坛不试新分竹，霅水空瞻旧茇棠。天不慭遗何太早，忍看埋玉向高冈。
华屋沈沈野外居，茂林清荫绕门闾。移花植果心无事，抱子弄孙欢有余。闲过西畴观刈获，懒寻南郭命巾车。问君为圃嗟予晚，便拟归休学二疏。
吾祖持兵镇此都，投身九死定全吴。一朝流矢中眸子，千载忠魂列霸图。墓木但遗枫合抱，庙庭还有像完躯。英雄未必输张许，青史功名定有无。
晚窗落莫雪飞花，点缀山翁两鬓华。好办青铜买村酒，共撑小艇访渔家。觉非便合如陶令，得趣何劳问孟嘉。只怕故人腾踏去，短檠谁与话天涯。
腊前墙角见梅花，雪后墙头见月华。满引浊醪无一事，尽收好处入吾家。结庐君待归安固，抱瓮侬今老永嘉。莫道青山便遮断，春风浩荡没津涯。
杖屦相从秋水滨，便将公作社中人。酒行苦要深浮白，醉去那知倒著巾。把手共怜江国月，回头休忆野堂春。太平未见身先老，看取吴霜点鬓新。
转首今吾非故吾，问君何用惜居诸。流年已作悠悠梦，往事徒劳咄咄书。浊酒半壶时自酌，醉头一月不曾梳。阿谁似我浑无事，睡到日高三丈余。
阴阴松竹满东山，闻说君家六月寒。若得封胡同里巷，底须屈宋作衙官。酒中有趣谁能识，琴上无弦我亦弹。试问庐江何彦德，貂蝉孰似鹿皮冠。
苍苔斲破斧痕新，移傍颓檐慰病身。见我浑如旧相识，此君端是个中人。孤高自比西山洁，澹泊宁甘南巷贫。梦断啼鸦窗转月，怜渠犹把影相亲。
不向窗前着色新，老夫无处可安身。寒梢已拔千寻剑，空腹堪容数百人。染泪浪传湘水恨，结根终伴杜陵贫。回头万事皆衰歇，岁晚相从尔独亲。
手种琅玕照眼新，老来深寄五湖身。连宵留得枝间月，邀我同为物外人。封殖不贪千户富，依栖可慰一生贫。武夫称谓殊粗俗，却恨樊川语未亲。
娟娟犹带露痕新，分得江潭未化身。岁晚定知堪傲雪，生来不肯强随人。心如庞老空诸有，节比原思不恨贫。月淡风清卧寒谷，倡予和女复谁亲。
曾将句读授儿童，记得何侯待我隆。肯辟高堂舍孙宝，定知贤室赞张忠。兰陔未遂三山养，霜树俄惊一夜风。汤沐追封他日事，哀荣应在泪痕中。
声利场中意独消，端如处士翳蓬蒿。渡江一马神先助，夹日五龙功更高。不愿本朝私戚里，长称文母训儿曹。十年共说无生话，却对东风泪满袍。
雁塔联名记昔年，天涯一见破衰颜。人言巧宦何曾巧，我欲闲居未得闲。弱植自怜葭倚树，雄文才许管窥斑。明公旧有经纶手，今日宁当缩袖间。
秋阳晃朗秋江前，秋山崷崒飞鸟边。待扶仙人九节杖，去采玉井千叶莲。一丘一壑不在我，或用或舍其如天。故人谪官卧空谷，谁与晤语情凄然。
邦人夹岸觑龚黄，画鹢夷犹转曲塘。风定波平溪练净，沙寒石出木奴香。冥搜万象诗肩耸，流盼千山醉眼长。此兴在公真不浅，更乘霜月倚胡床。
弹压湖山有主人，我如鸿雁亦来宾。连云岛屿参差见，过雨林塘取次新。霜橘似夸千户富，雪梅欲放一枝春。酒醒月落愁无那，听彻残更断晓𬮱。
村舍江南雪意迟，月边初破两三枝。输他一点先传得，回首千花总后期。春事循环宁有尽，岁华晼晚漫多悲。君诗到眼如图画，写出行人立马时。
岁华物意两俱迟，开到前村第几枝。抱影自怜春有信，冲寒长指雪为期。音传陇首人相忆，恨入楼头角正悲。最是一年难忘处，小桥流水夕阳时。
岁寒谁复慰栖迟，篱落初横一二枝。试问春从何处去，又凭梅报有来期。巡檐索笑如相识，倚竹怀新却自悲。花瘦恼教人共瘦，月明风定酒醒时。
天公昨夜醉如泥，擘碎浮云散漫飞。谢女饶他歌柳絮，曹人堪笑比麻衣。平铺宝贝知何限，豫表丰祥不待祈。最是松林难画处，晚晴犹吐玉霏霏。
梅花笑我无佳句，惭愧诗翁亦姓林。细看窗前陨秋叶，谁知雪底得春心。断桥斜径光将夕，淡月疏云趣更深。何处清香恼行客，江头跋马试教寻。
江空木落出遥岑，何处佳人独倚林。不负雪期如有信，偶先花事本无心。日低修渚云容薄，路转寒塘暝色深。莫怪山翁数回首，暗香十里更相寻。
粉痕欲破雪相禁，如妒孤英点暮林。九陌未传花底信，一枝先寄陇头心。月横瘦影池塘浅，风度微香院落深。插向鬓边犹得在，未须笑我老浸寻。
霜清木脱峭寒侵，惊见佳花吐远林。冷落自怜池上影，孤高谁赏月边心。简文剪彩谈何易，杜老巡檐意最深。寂寂溪桥断行迹，吹香独与我追寻。
忆昔青春去不来，深凭百舌唤将回。尊前便觉和风转，镜里生憎白发催。青破轻寒归驿柳，香和宿雨落江梅。人生七十从来少，待挽长河作寿杯。
金章朱毂烂盈门，春入仙翁笑颊温。曳杖时时过他客，含饴日日弄诸孙。风高浙水惊霜叶，月落黟山泣晓猿。丹旐悠扬转寒日，尚疑帘下彩衣翻。
洗尽烟岚见海山，池塘春草亦怡颜。野沈犬警清宵迥，檐转堂阴白昼闲。移镇又传三叠鼓，告庭行促百官班。攀辕父老休相忆，总在炉锤橐籥间。
经营草舍得能难，甫及斜川八九间。傍砌更移墙后竹，钩帘独盼雨余山。月投窗隙如相觅，云过檐端却复还。长忆少陵规划远，要令寒士总欢颜。
门翳蒿莱谁往还，忆君更觉鬓毛斑。何时共对吟边月，相别犹怜雪后山。清夜忍闻庭鹤怨，余年应伴海鸥闲。有人问我今何似，兀兀长如醉梦间。
高轩曾过我柴关，笑看莓苔满地斑。隐约谁怜许居士，风流得倚谢东山。诗锵金石音尤古，笔走龙蛇意自闲。后日陪公那可得，飘然身在五云间。
佳章一见一开颜，读向寒窗到日斑。笔阵知公来似雨，诗肩笑我耸如山。皂雕气欲凌千里，老骥身犹绊六闲。闻说汉庭思祭酒，诏书相继促河间。
杖藜谷口伫归云，生理萧条一葛巾。未敢轩眉焚芰制，更期晚节伴霜筠。江山约我盟犹在，风月于人意自新。木落寒林水清浅，小桥共看雪梅春。
野性由来爱水云，强将麋鹿著冠巾。救时或用鲁连子，谈古空如司马筠。胡雁惊心双泪落，吴霜点鬓二毛新。腐儒无用终羞死，只合归耕垄上春。
看山玩水适吾情，此语从来误后生。唤起万端因好乐，静观一理本圆成。与人不竞春长在，对物无心境自清。更就阿谁求乐寿，当时分付最分明。
儒生底用苦知书，学到根源物物无。曾子当年多一唯，颜渊终日只如愚。水流万折心无竞，月落千家境自孤。把手沙头莫言别，与君元不隔江湖。
颍水如闻得月多，黄金万顷漾微波。登临未送平生目，赓唱空传故老歌。宦意请看头上雪，杯行且覆掌中荷。吾乡亦有西湖好，舴艋相从意若何。
误落樊笼二十年，苍颜白发意颓然。解纷无用空弹铗，揣分唯堪备执鞭。乘雁去来何足数，涸鱼濡沫自相怜。扁舟东下虽云晚，及见梅花破腊前。
春事何曾解有穷，枝头寻觅漫匆匆。去来燕认谁家户，开落花因一夜风。万古英雄残照里，半生勋业醉魂中。骚人往往多诗瘦，却怪老夫颜色红。
忽思身世怆然惊，漫学雕龙艺未成。尸素空糜太仓粟，辛勤有愧老农耕。只须鬓上看勋业，休向人前道姓名。岁晚相从白岩下，一樽芳酒话深情。
两眼昏花近十年，简编惟见字斑斑。养生正合师黄石，招隐宁须待小山。薄宦本无朱组愿，高眠得伴白云闲。清风却似怜孤寂，时送禽声到枕间。
霜露长悲陟岵人，见翁强健却酸辛。家徒四壁知无恨，掌有双珠未是贫。老去米盐浑不问，病来药石强相亲。归从先垄平生志，松下应逢月色新。
行步敧危老病身，胜游那敢厕荀陈。试思珠履三千客，何似风雩六七人。雪意迟疑终未决，诗筒来往莫辞频。晓窗新得东君讯，已放梅梢一点春。
林峦争入马蹄来，宿务残云拨不开。石卧松根横碧玉，瀑悬天外转晴雷。仙家长锁青春好，老子犹堪竟日陪。收拾此身知有所，一间茅屋傍山隈。
堂堂体貌照簪缨，天与君王佐太平。拭眼待看萧相国，举杯且属谢宣城。花间未听歌声彻，笛里先催别恨生。说与邦人休卧辙，过家闻欲趁清明。
路入长安处处同，断桥绝港自相通。地高何羡三公贵，境乐那知四壁空。万象森罗皆拱北，百川曲折定趋东。懒从宦达如曾闵，也有芳猷到不穷。
踏着禅门步步新，布衣蔬食欲终身。解颜一笑如深契，拭眼相看尚未真。世事尽归簪上雪，我生聊寄瓮头春。夜深坐对柯山月，应念沧江独钓人。
荷锄归伴陇头云，懒傍侯门更整巾。卜筑君能如沈约，题诗吾亦效王筠。湖光皛皛千山合，竹色娟娟一径新。酒后笑歌应耳热，西园惊破海棠春。
莫叹交情大署门，交情如子复何云。友恭便是能为学，朴讷由来自少文。曾解绨袍怜范叔，当留宝剑报徐君。雪梅时节尤相忆，长话平生到夜分。
乱山争挟我先登，拭眼还惊见未曾。不为游观事斤筑，可怜撑拄费薪蒸。竹依窗牖秋鸣玉，月堕樽罍夜饮冰。说与溪船莫吹笛，断肠人在最高层。
青春无语到天涯，百舌枝头漫自夸。红破轻寒入桃萼，香和宿雨落梅花。风吹杖屦千山晚，水照林塘两鬓华。万事萧条兵革里，北飞愁见雁行斜。
不到东阳六七年，干戈身世两依然。每思三虑堂中退，径向双溪楼上眠。空翠霏微浮酒斝，林烟杳霭没渔船。有人问我今何似，头秃昏昏瘴海边。
年来何止二宜休，合把身名付钓舟。寒食又冲花下雨，晚塘渐狎棹前鸥。推居谁复如公瑾，种竹犹怜似子猷。来坐梅阴引春酒，微酸点点着枝头。
狂客当年隐四明，至今孙子爱林坰。挂冠无愠亦无喜，抱膝自歌还自听。时弄清琴怀贺若，何妨后乘载樵青。结邻能践前言否，春色方深绝境亭。
化蜀文翁竟好文，坐令风物一番新。争飞方朔三千牍，何止平原十九人。棫朴伫观周室富，茅芹先傍鲁宫春。使君劝驾无多语，莫学公孙只为身。
画戟森森转水湄，草堂颜色带恩私。乱离海上多簪绂，槃礴风前卸马羁。醉帽半敧花近眼，赓歌间发墨翻池。诸公明日朝天去，且为南阳借杜诗。
三径开从蒋兖州，至今孙子亦风流。钩帘虽对鄮山月，闻笛应悲京口秋。往事漫劳书咄咄，余生只合赋休休。问君办得蓑衣否，便好相随上钓舟。
困倚春风半醉醒，小桥流水欲相平。晚蹊窈窕行桃李，野老逢迎略姓名。浦溆远兼江色暝，凫鸥迥立夕阳明。田家作苦吾何恨，无补公家合退耕。
看取吴霜点鬓新，利名场里合抽身。去从宦路谋多拙，归伴田夫味最真。落木正饶窗外月，小梅犹靳腊前春。他时更有郊行句，远寄臞溪独卧人。
朝来爽气自横空，蹑屐宁须学谢公。似此江山何处有，合分风月与人同。消磨万古潮声里，摇兀千林酒浪中。欲和阳春无好语，尊前莫笑嗫嚅翁。
绛人老矣休问年，万事灰心宁复然。有客雅知林下趣，怜渠独得酒中天。摩空雁影沈波底，照眼梅花破腊前。雪意方浓君且住，行歌同挂杖头钱。
雕甍华栋照晴空，更忆檐前十八公。四望川流何富有，一时歌咏许谁同。海吞万壑苍烟外，地涌双峰白浪中。洞接仙都春色早，桃花认得鹤溪翁。
遗迹榛芜四十年，使君跋马独依然。要将旧观还骚客，幻出新亭倚半天。井邑参差图障里，烟霞明灭酒尊前。我今不是贫居士，买断江山莫计钱。
海内英豪还有谁，宁容丘壑著皋夔。欲知今日中兴业，已定黄冈独往时。谢傅本无朱组愿，留侯应念赤松期。更须整顿乾坤了，我亦芒鞋随所之。
铁面声名满九州，尔来孙子亦风流。怡云自比陶弘景，下泽谁如马少游。醉袖舞低千嶂月，钩纶翻动五湖秋。可怜旧日飞觞处，波影空摇百尺楼。
富贵功名等弁髦，何如声迹翳蓬蒿。倦游正被微官缚，辞禄方知处士高。华萼向来荣父行，芝兰重见秀儿曹。寄言护国山头月，莫照山猿夜夜号。
新诗寄我五年前，读向寒窗倍黯然。自古伊优多得志，如君疏直竟谁怜。去凶何愧如行父，深诋那知中咸宣。游世若为能远过，试收清泪问苍天。
意气平生百不伸，一麾晚出守宜春。功名到此当言命，才术如公岂后人。庭集鹓雏知有种，盘堆苜蓿未全贫。江寒木落悲无那，诗寄蓬窗墨尚新。
秋入江山晚更妍，登高临远意凄然。且浮绿蚁眼前乐，底用虚名身后传。旧隐未教幽鹤怨，清溪终伴白鸥眠。老来举措多羞涩，强插黄花趁少年。
隔竹通晖月自妍，樽前宝炬不须然。毫飞阁上千林湿，句落云间万井传。佳节敢辞通夕醉，宿酲还傍小窗眠。鬓边黄菊应相笑，白发较多似去年。
戏马台前草自妍，英雄何在竟茫然。江河犹带重阳恨，父老空将旧事传。去雁来鸿波浩荡，夕阳流水树芊眠。休休世味从来恶，细嚼霜英慰暮年。
谁将淡墨扫秋山，乞与衰翁独倚栏。白发试思何处去，黄花今有几人观。老来自觉情怀恶，客里长嗟会面难。卷尽浮云放明月，与公同倒百杯盘。
十万貔貅拥鼓鞞，云间听得一声齐。祥开虎帐妖氛落，威叠鲸江怒浪低。晓日彩旌沙外转，春风归马柳边嘶。幕中自有燕公笔，合把奇功勒建溪。
高居占得野塘横，竹迳桃蹊取次成。宿霭半兼朱户湿，好山长傍晚窗明。风吹酒面春情渺，月落诗肠夜味清。今日主人归定否，试听枝上子规声。
南郭先生卧病余，瘦如骐骥服盐车。厌尝漆叶青黏散，旋理司空城旦书。长陌欲登秋色薄，一樽相对鬓毛疏。晋江波与温江接，消息频传双鲤鱼。
凌云细路险可遵，稍从飞锡攀嶙峋。乌巢崔嵬寄林莽，蚁穴细碎严君臣。震开楼阁一弹指，俯览世界千微尘。人间劫火变灭尽，此地独与湖山新。
古寺云深去路赊，来分僧钵共生涯。依稀池草成春梦，容易江梅老岁华。长铗悲弹三尺雪，短檠寒落五更花。夜来风雨催归急，为报河阳令尹家。
斗峰遥认旧嵩台，为劝耕农特地来。短李高名光翠壁，伪刘真迹没苍苔。洞天日永风埃静，岩窦云收霁色开。好景最宜供宴赏，操觚欲赋愧非才。
云飞水宿过炎凉，回想来时道路长。夜月照惊惟吊影，朔风吹断不成行。人间无处逃矰缴，岁晚何曾饱稻粱。傥以能鸣免烹死，系书犹可到衡阳。
波平渺渺草萋萋，远目非昏望欲迷。敢以安闲侵白鸟，聊将衰病照清溪。百年无事双蓬鬓，万里归心独杖藜。徙倚无人见牢落，水流东去夕阳西。
作计寻芳不属贫，可怜风物自良辰。飞花有意能留客，啼鸟多情解唤人。涉世乍惊翻手薄，论交多语白头新。十年异县伤流落，来往山州枉过春。
天涯孤客意堪哀，病眼逢春只强开。闭户不知花老去，卷帘方觉燕归来。风休潩水光如拭，雨霁箕山翠作堆。遥想西湖图画里，几多车马踏青回。
霜雪俱怜节操奇，碧鲜红润两相宜。渭滨初种谩千亩，陇上寄来惟一枝。酸实不供饥凤啄，暗香翻许此君知。佳人零落空山久，况是天寒日暮时。
促织声中破月悬，水生寒气近湖边。城头三鼓夜方半，窗下一灯人未眠。辛苦诗书怜此日，奋飞功业定何年。太平干禄无他径，只有乡书可荐贤。
海棠时节又清明，尘敛烟收雨乍晴。几处青帘沽酒市，一竿红日卖花声。彩球时向梭门过，绣毂遥随辇路行。日暮人人醉归去，熙熙春物见升平。
白鹭洲边芦叶黄，石头城下水茫茫。江山不管事兴废，今古坐令人感伤。六代豪华空处所，千秋城阙委荒凉。空余眼外无穷景，助我凭栏到夕阳。
雅望三朝第一流，端如砥柱屹清秋。爱君炯炯无他志，许国堂堂不自谋。梦绕苍龙新阙角，凉生黄鹤旧楼头。中兴真主须真相，未雪双銮耻未休。
炎图第一相萧公，王谢风流愧下风。力正君臣先伪楚，不将金帛问和戎。输忠自昔忘夷险，注意如今见始终。驻马佳城天莫问，寒空惨淡没孤鸿。
四十高峰绕法台，峰峰嶙峋玉莲开。岚光拥翠猿啼遍，松盖移阴鹤唳回。贝叶乍翻钟磬暝，金沙犹伏地炉灰。天冠隐处多奇绝，时见弥空花雨来。
姑蔑城南问烂柯，篮舆踏翠晚来过。岩前云拥杉松老，席上棋敲日月多。四序秋光浮澹荡，半空钟韵绕嵯峨。仙人去后余残局，风雨山深长薜萝。
江天之南有一士，自称圣世无知子。辛勤读书欲有为，平生未曾用一字。憔悴而今白发翁，天地之间谁复似。胸中却有最佳处，一息遨游三万里。
两肘横奋何翩翩，中欲高举外则然。相见胸次开阛阓，一谈名利如火然。君知古人着意处，君且少听休弹冠。人生百年如逝川，那用如此争后先。
浴罢风来玉宇凉，山蝉吟咏送斜阳。长缫独茧来还去，九折升车短更长。窈眇笙箫云汉冷，凄清风露月华香。看君定是神仙侣，且择高枝深处藏。
只期翠影在窗栊，岂谓年余到碧空。自笑襟期惟我似，饱谙霜雪与君同。千岩夜月双溪外，一曲晚天横笛中。且向幽斋伴清致，会看廊庙奏薰风。
与公相别五经年，忧患流离理固然。怅望故园江渚外，还惊横浦瘴烟边。喜闻金节专南海，行看锋车上九天。顾我不才仍老矣，只思归棹五湖船。
百念都忘万事休，一觞一咏自赓酬。坐看庾岭当南断，又送横江转北流。已觉摧颓侵两鬓，更无术画补前旒。何时把盏西湖上，笑数浮生岁几周。
新诗宛见故人面，思入江山气象雄。几岁不堪青草瘴，今朝还喜鲤鱼风。高秋木落雁为伴，久雨江深吾欲东。他日樽前如把臂，莫惊我已白头翁。
勿谓重阳把一枝，嗟予何限古人思。灵均自著离骚日，元亮长歌归去时。未晓只疑犹泫露，开门忽见满疏篱。要呼四海平生友，来醉花前金屈卮。
野涧江湾三两枝，一时清绝破愁思。纤纤弄蕊霜秋里，滴滴开花叶落时。借问哦诗记幽梦，何如把酒对东篱。不然采向林逋庙，并与寒泉荐一卮。
凭谁为斲凤凰枝，欲寄朱弦写我思。著叶浪同烟雨里，开花独向晚霜时。羞随燕麦争春色，故伴乔松栖败篱。唤取老嵇挥数弄，不辞满引帐前卮。
瘴雨蛮烟西复东，海棠岭下占春风。清肌本自同梅洁，晕脸应知是酒红。澹著燕脂春未透，半匀胡粉日初烘。此花不与凡花并，桃李休矜造化工。
吾道何衰只怆神，六经文字变仪秦。魏侯酷喜听新乐，中尉生来好杀人。海鸟错将金奏眩，叶公元爱画龙真。不逢伯乐休骧首，忽遇长沮莫问津。
七载离家梦亦惊，春来又是听仓庚。熟谙世味心如水，忽见吾人眼尚明。青镜不堪看白发，长镵何处觅黄精。只思归去西湖上，饱吃东坡玉糁羹。
群芳落尽只青青，独有柑花照眼明。已许江梅来结友，未容岩桂擅清名。芬芬兰麝三春底，濯濯冰霜一座倾。更待秋风资爽气，垂黄篱落伴金橙。
策马寻梅过小桥，江边驿路正迢迢。灵均清劲余骚雅，夷甫风姿堕寂寥。半吐暗惊云插月，横枝忽见雪封条。徘徊未忍轻归去，楼上何人调玉箫。
已知节物向春荣，篱下溪边照眼明。夜雪压枝生冷艳，晓寒入骨耿飞英。长条直上姿尤媚，斜朵横来思更清。疑是玉皇传诏急，群妃委佩赴仙京。
炎炎暑气若为当，旋买松枝庇草堂。一望翠阴何爽快，暂来吾室变清凉。直疑仙去冰壶里，岂是生居汾水阳。向晚薰风香入座，为君一再奏文王。
忆昔衡门不胜愁，忽惊甍栋半空浮。朝披爽气山围坐，夜发清吟月满楼。公事早休帘迥昼，圜扉常静草连沟。已闻名姓传天上，行看骑鲸隘九州。
谪居寂寞岁将阑，几案凝尘酒盏干。落落雨声檐外过，愔愔雪意座中寒。孤飞只影人谁念，万里长途心自安。世事悠悠君莫问，雪芽初碾试尝看。
一年胜事又相亲，数树寒香巧鬬新。拥鼻独来江上晚，行吟忽见渡头春。孤标不入千花伴，冷艳初无一点尘。翻笑渊明太多可，千秋作好菊花人。
深深萧寺足幽居，寝饭行藏亦自如。仰识白云天外意，俯看青史古人书。摩挲方寸生无愧，周览山川气有余。不用棹舟江海去，清风明月是吾庐。
精识高标不世才，泉台一掩怅难回。词源断是诗书力，句法端从践履来。西掖北门聊尔耳，春风秋月亦悠哉。问君身后遗何物，只有窗间水一杯。
朝随落月东郊去，暮逐归云北浦还。岂但劳农勤稼穑，要知为郡足清闲。家传诗句东山谢，学到精微陋巷颜。今日倚栏聊解带，欲看烟雨四边山。
曾向华筵折数枝，不知心正阿谁思。却怜弄玉吹箫伴，忘了小桥同醉时。和泪盈盈凄晓露，含情脉脉怨东篱。孙郎风味年来减，且对西风罚满卮。
何处登临眼最明，雪峰佳处一川平。潮随海月生时上，峰在云天静处横。幢盖神扶乔木影，风雷井闭古泉声。灵踪凿尽翻惆怅，何日游山报道成。
一句举扬宗旨事，法堂上草亦须荒。回头却说人间话，大地山河常放光。光未明，无有佛，三条椽下好商量。岑大虫，岑大虫，澧州水，朗州峰。
风动邪，幡动邪，风鸣邪，铃鸣邪。此土与西天，一队黑漆桶。诳惑世间人，请看灭胡种。山僧不奈何，趁后也打哄。瓠子曲弯弯，冬瓜直儱侗。
秋风萧瑟浄岩扃，寂寂澄泉可鉴形。比色未饶先玉乳，试甘应合跨中泠。梦回春草花犹落，雪洒松窗酒乍醒。须碾月团三百片，不辞来此汲泓渟。
棠阴萧爽讼词稀，乘暇斋庄一陟危。云汉昭回神圣画，珠玑晃燿古今诗。清谈习习风声起，薄噀霏霏雨脚垂。它日玉堂夸胜践，画图应展淡山奇。
群雄角逐自驱除，邂逅真龙起畏途。材并管萧非亚匹，气吞曹马直庸奴。两朝冠盖尊元老，千载风云屈壮图。天欲鼎分终割据，可怜忧国竟捐躯。
一山屈曲如回肘，前有虎眠当水口。阴森万木绿参天，秀色峥嵘欲飞走。神仙渺邈不可问，箫鼓尚能喧耳否。朝风暮雨无岁年，应是苍苔暗科斗。
唐山山下双溪上，城堞参差图不成。已许开帘见山色，何妨欹枕听溪声。疏泉尚想前贤意，美俗犹存太古情。试向丹楼望原野，青青菖叶正催耕。
未跃天衢卧寂寥，碧潭流溢海山腰。埋藏头角虽多日，鼓动风雷在一朝。既若有心成变化，岂能无意泽枯焦。神踪许为苍生起，愿击香车上九霄。
峡水渊流测益深，砥平鳌脊介江心。簿书丛里逢休假，云水光中欣访寻。拂石四题鸡子卜，檥舟三听竹枝音。时和挝鼓同民乐，快喜春阳逐众阴。
阳岩高敞纳晨曦，鹤驾云𫐌或可期。神物雕镌元入妙，人工开辟更增奇。须知水石清凉处，绝胜尘沙热恼时。红旆碧幢劳小驻，多惭下客滥追随。
雄压吴头控楚腰，千峰环拱冶城桥。黄旗紫盖旋归汉，古刹凄凉尚号萧。北岳经行匪滥巾，相陪来现隐沦身。春萝秋桂还吾辈，白浪红尘付若人。
一粒金丹续命基，算来由我更由谁。神龟移入云端去，彩凤抟归地母骑。溟涬浪中求白雪，昆仑山里采琼枝。只消千日工夫足，养个长棱八角儿。
呼舟入境陟崔嵬，今日登临慰昔怀。览胜凌虚缘绝磴，凭高索句付磨崖。松声夜落千年洞，山势晴连万里淮。仙迹空遗丹井在，宦尘行叹老筋骸。
抖擞尘衣访古踪，扪萝涉崄彻灵峰。寒堆泰岳千岩雪，清绕方山十里松。泉顶客回闻法鼓，云堂僧起动斋钟。如来元现因明处，直在人天第一重。
宿业因缘人不知，如今啐啄与同时。今生欢喜偿他了，来世分明不欠伊。梦幻色身从败坏，闲田虚树已生枝。休休休也归家去，石女怀胎产一儿。
心知一字不堪煮，矻矻穷年黄卷中。食粥由来未为过，储瓶况乃嗟屡空。令君好贤媲韩愈，贱子受赐惭卢仝。春水从教绕舍北，痴儿不复啼门东。
不能枉道取富贵，是致尔辈愁饥寒。频年别离情更恶，两地狼狈心何安。从人数寄安否问，使我相思怀抱宽。平生窃叹曹家儿，临歧莫堕双阑干。
臣饥欲死侏儒饱，方朔谁怜是岁星。馆下诸生笑丰暖，江头渔父诮清醒。鲁公已作乞米帖，陶令旋寻储粟瓶。亲旧依然眼相向，故应特地为吾青。
顾影低徊祇自怜，怕寒时耸作诗肩。全家食粥已数月，坐客无毡今几年。君劈槽烧当止酒，我和琴爨况无弦。雪中送炭从来事，况尔羁躬觅蠹椽。
潮颊香醪晕醉红，𩍐敲归路勒青骢。水涵万顷曾孙稼，月逗盈衿少女风。大误平生缘画足，无聊中夜祇书空。拟将方宇难论事，直扣天门问化工。
黄茅时节瘴烟浓，人在山凹第几重。梁竦负才徒感慨，嵇康赋性本疏慵。此生自断天休问，吾道频年世不容。会脱帻巾还自隐，鹿门妻子惯相从。
归去东皋独荷犁，笔床书卷有儿持。一无可意身将老，百不如人心自知。梦寐摩娑元结颂，经从省忆少陵诗。体肤饿尽天应错，依旧臞然山泽姿。
塞雁南飞度戍楼，一声天地有余秋。家连沧海难穷目，人在蛮荒欲尽头。莫效涓埃裨国计，况无毛发为身谋。所须菽水能多少，踪迹飘然不系舟。
情感此宵元切恨，遣怀高唱一声歌。清澄月满铺逵路，烜赫莲开未绿荷。觥酒滞时追伴侣，袖香凝处想纨罗。更深候望遥肠断，爽约人归不我过。
村妇相将入城去，呵之不止问其故。我闻官中新粜米，比似民间较钱数。常平常平法甚良，先帝惠泽隆陶唐。愿尔官吏且勤守，无使斯民流异方。
村家爱桑如爱儿，问尔伐此将何为。几年年荒欠官债，卖薪输赋免鞭笞。来春叶子应不恶，邻家宜蚕有衣着。我独冻坐还歔欷，长官打人血流地。
诗书学郎风骚客，奚奴控马黄尘陌。颓阳半岭促归鸦，断云无意横山碧。树头白塔孤城小，东风几度行人老。夹路桃花春雨余，落红万点无人扫。
村翁七十倚柴扉，手障夕阳望牧儿。牧儿归来问牛饱，屋东几亩田未犂。邻老相邀趁秋社，神巫箫鼓欢连夜。明年还似今年熟，更拼醉倒篱根下。
伤哉野老村下居，瘠田几亩聊自鉏。卒岁辛勤输税外，倒囷试量无斗储。牵衣索饭儿啼苦，妇姑相将挑叶煮。携家趁食奔四方，拚却饿死官路旁。
陇头一片白云飞，仆乎束装吾欲归。故人故人莫强挽，箧中流尘昏泪衣。泪衣虽昏尚堪著，庭前儿戏慈颜乐。官高如天印如斗，问君此乐应还有。
雪彩鳞鳞照夜徂，化工游戏翦轻酥。竹声摇破梦千里，蓬迹转来天一隅。寒压短檠花自落，风惊别浦雁相呼。平明携杖前溪去，误入仙人白玉壶。
天公应恐点琼葩，先遣飞廉卷恶沙。才短谬将身许国，岁寒还是客成家。故乡亲友驰清梦，老境文书眩碧花。须信玉妃仪卫肃，砌蛩庭鹊静无哗。
纷纷儿辈只轻肥，不爱笼烟小黛眉。唯有幽人负高韵，为怜奇物直新诗。尘埃不染溪山梦，冠盖政妨麋鹿姿。何日茅檐列千嶂，倚藜细看碧参差。
近侍传呼到集英，参差宫殿晓霞明。丹墀日对三千字，云翼风高九万程。天子临轩应动色，诸生阁笔总销声。胪传指日承新渥，千佛名经第姓名。
乡人极口夸吾友，夸道新来葺妙居。东晋风流千载后，南窗潇洒数椽余。无肠可著犹贪酒，有眼能看肯废书。记取鲁人学柳下，不须辞米赋归欤。
仆夫已饭车已巾，再拜别君愁始新。一事未成双鬓秃，百年能几半生贫。云山不断骎骎暮，花柳无边在在春。它日还家稍安稳，杖藜相过莫嫌频。
诗老逢人细细夸，一溪春色定能佳。东风无意秀芳草，野鸟不言衔落花。拍拍浓愁浑似酒，悠悠短梦不禁茶。接䍠倒著归来晚，千古风流继习家。
先生学业自无双，当代闻人共叹降。文采羡君高楚梦，诗声笑我类吴江。槐花过雨金堆砌，山色经秋碧满窗。一幅珠玑照尘眼，龙文端信笔能扛。
问君何日赴神京，明日扬鞭数去程。风雪一天行客恨，关山千里故人情。铜台曾见三都赋，金阙行传二陆名。自许孤高谢凡客，从今有酒对谁倾。
人生半在客途中，休著狂踪比断蓬。别后梦烦庄叟蝶，迩来书误子卿鸿。月同千里水云隔，天各一涯谈笑空。趁取重阳复诗社，要看红叶醉西风。
寸心已老自宜休，误别云山岁几周。疏远骤依双凤阙，清贫仅剩一貂裘。与人不偶缘方凿，于世无求类直钩。何日张帆旋故国，坐呼明月醉江头。
戎马南来久不归，山河残破一身微。功名误我等云过，岁月惊人还雪飞。每事恐贻千古笑，此生甘与众人违。艰难重系君亲念，血泪斑斑满客衣。
自怜畴昔抱痴顽，不惯黄埃日跨鞍。荒径露沾旗尾润，幽窗尘锁笔头干。半林残照人烟晚，一笛秋风雁影寒。还有田园得归去，谁能俯首缚微官。
云将剪水戏微茫，草木非春也自芳。坐上落来千片急，鬓间添得数丝长。气凌诗骨笺毫健，味借茶瓯齿颊香。久客天涯衣缝断，梦魂合眼到亲旁。
昔人游宦久江湖，怪石嵌空骇里闾。一井深藏缘底事，百年不出待潜夫。弃捐泥土性仍在，睥睨林亭气渐苏。微物废兴犹有定，此生穷达漫长吁。
北门昔日吾三友，今日樽前得一人。雍老滑稽垂白首，高郎文雅最青春。一飞小篆追秦相，两吐新诗近楚臣。落落星辰各千里，请君休说恐伤神。
晏坐芸堂情太幽，仙家有地供闲游。冷官经月未尝醉，好景向人那得愁。宫殿风清鹤翅冷，池塘水白荷花秋。尊前不乐定痴煞，明日簿书堆案头。
满眼羁愁不可裁，西风楼阁独持杯。一檠短梦寻家去，万瓦新霜逐雁来。富贵未涯身半老，云山何处首空回。呼儿涤砚酬佳句，试我胸中隐隐雷。
中山忠义定何人，数月相从笑语真。未信功名孤壮志，不妨诗酒寄闲身。此来饱看千岩秀，归去遥知两鬓新。就使牧羊吾不恨，汉旄零落落花春。
旧持汉节愧前人，闻许传来若不真。五鼓促回千里梦，一官妨尽百年身。关山吐月程程远，诗景含秋句句新。孤馆可能忘客恨，脱巾聊进一杯春。
盍簪当日话殷勤，便著金兰较此心。相去不堪千里远，别来何况一年深。江山有路通幽梦，鱼雁无情断好音。管鲍贫交君记否，少陵曾为发悲吟。
太原城角小军营，兀坐何人肯见临。半阴半晴天气杂，一去一住客思深。功名未信终相负，岁月无端早见侵。好在床头满壶酒，劝君休约十分斟。
半竿晓日明柳梢，飞沙眯眼东风豪。之子北归颜色好，黄纸写敕蓝染袍。只轮轧轧鸣长路，回首高冈隔烟雾。自怜不及路旁草，却解送君君到处。
烟郁湿薪费挑拨，可堪余沥溅如泼。吹霞弄日语纵工，正恐诗人类迂阔。屋角萧萧霜叶鸣，夜静乱我糟床声。诗成欲写辄复已，邻鸡犯早催天明。
溪头柳色春无际，溪水浮天一张纸。东君戏草康乐园，旋入夭桃与繁李。乱花无数不知名，往往倚槛窥前楹。有时酒恶吐欲死，先生来约花间行。
露梢戛戛敲鸣玉，云叶差差传新绿。亭前十顷碧琉璃，过雨荷花浄如浴。客来不迎君莫嗔，我有清风如故人。先生午醉睡正熟，长须倒尽床头春。
不知眼界几多阔，隠隠青山在天末。湖光酿就琥珀浓，应助先生恣浇泼。西风揺落黄花秋，江城有蟹供拍浮。人如渊明亦不恶，肯使临赋成悠悠。
谁人独钓江南雪，雪满江南鸟飞绝。先生对雪望江南，嗅认梅花忍寒折。痴云卷尽清月流，小舟横卧南池头。子猷乘兴欲何往，归欤莫为伊人留。
苍髯绿髪三四椽，茅斋高下轻且轩。清风入夜可人意，来与夫子调朱弦。连日秋阴荡残暑，抖擞烦襟欲轻举。简编灯火置勿论，且快蛟龙得云雨。
荷叶亭亭绿满塘，秋炎深得盖鸳鸯。晚来江上西风急，收拾莲红付拒霜。万山揺落见森樾，翠影萧萧冷梳髪。请君无作宋玉悲，来赋江楼望明月。
鬓边残雪几春秋，自说生来不解忧。晚食得鱼吹荻火，秋盘寻笋舣松舟。布裙斗酒不须恶，明月清风且相乐。紫宸朝去醉眠时，初日寒林正揺落。
时来富贵非所忧，公卿何必皆黑头。力田孰若逢有秋，异哉宁戚亲饭牛。商歌未绝惊齐侯，遂从仲父盟葵丘。勲业无闻死不休，磻溪有叟垂直钩。
七年两见西湖濵，似向贱贫求贵人。安民扶世在豪杰，贵人何必皆岩莘。嗟予坎𡒄今老矣，糊口相煎未能已。愿君莫作贵人看，岁晚庶几长不死。
香山誉望不可攀，香山之后传香岩。香岩硉矹耸人目，香岩秀气超尘凡。香岩之风清可掬，终日哦松适幽独。愧我无能老杜门，何时一笑披青云。
世情孔甘似醇酒，沾沾未必应心口。覆手为雨翻手云，余耳安能保长久。魏侯风味真可人，汪汪万顷江湖春。相从丱岁今白髪，坐对小轩聊欠伸。
二公才致同清壮，顾我无能但蕲向。只今连璧复有谁，伯仲未可轻第行。小人老矣病且衰，目光近在牛背上。何当策蹇拟高谈，岁晚寒云连雪障。
冻云垂地风栗冽，万里江天暮飞雪。九华何处正嶙峋，琼树瑶林鬬明洁。扁舟突兀依寒芦，朝来残酒犹半壶。夜寒独酌不成醉，卧听宿雁鸣相呼。
短篷暮舣湘江宿，坐见江豚起还伏。忽然气作浪山来，一夜雨声如决渎。凄凄寒气欲相侵，灯火青荧更向深。床头有酒且径醉，免使万虑萦吾心。
扁舟夜泊蒹葭侧，湖外云间见明月。月光揺水掣金蛇，坐想骚人赋秋色。举杯向天属姮娥，君当照坐吾当歌。全胜送客九江上，荻花枫叶如渠何。
寒芦万顷迷西东，夕阳上下江天红。炊烟几处袅轻碧，知是渔家收钓筒。老翁长须更广颡，路逢百钱挂藜杖。三杯酒罢月已高，短棹扁舟还独往。
雨余湖水吞遥空，前山宿务开溟蒙。坐看雁阵落沙觜，欲下复起摩苍穹。寒芦飞花秋色老，乱扑客衣纷不扫。肃肃惊风忽破行，却似张芝作颠草。
深堂杰阁松风鸣，黄梅已过双溪晴。不知城市乃有此，六月表里冰壶清。我来蒙师炷香鼎，旋汲溪泉为煎茗。明朝又送不托材，大慰枯肠怯龙饼。
小雨新晴接重九，猎猎西风振衰柳。二禅过我欲东游，为说偕行得良友。天童老人笑垂手，应问师来欲何取。相逢莫作一日留，袖取鄞江过淮右。
野桃经雨烂争华，似促畦丁种早瓜。不见少年闲信马，空怜寒士出无车。泥融近水芹抽叶，地暖依墙荠放花。偶忆惠连春草句，夜来魂梦到天涯。
高文知已动天庭，昨日春雷下六丁。济旱会施惟肖雨，举贤先应少微星。行趋北阙形神健，坐对东风醉梦醒。连日暖烟随处好，吴山应胜越山青。
共喜春随晓色来，东郊欢踊赛牛回。破寒青转芜菁叶，抵日红抽芍药荄。岁换未劳惊我壮，酒封聊复为君开。上林不负迁乔约，百蛰同惊此夜雷。
怪得青腰稍霁威，却应缇室报飞灰。揺风柳带缘冰重，破冻溪流与岸回。群盗传闻湖外去，愁云凖拟岁前开。玉盘丝菜今萧索，赖有诗筒日往来。
对雪酬春付酒杯，兵余真似复然灰。路通千里传书去，人喜三军破贼回。梅萼封檀香未彻，湖声撞玉冻初开。疏篱败屋休兴叹，幸事群凶不再来。
聚散时来不自由，相逢相别欲何尤。韦皋况有三年约，陶谷端非一日谋。残角为谁惊晓梦，远山多事惹春愁。故园又作骊驹赋，尚幸持觞为劝留。
柳迳桃溪碧草芳，故园遥寄水云乡。老来转使宦情薄，春思颇增诗兴长。教子文书容自勉，逢人尊酒为谁忙。海棠却似怜衰朽，依倚东风试晚妆。
柳外风樯迅莫追，柳间迟日弄晴晖。青春已作堂堂去，乌辔何由缓缓飞。入户呢喃轻语燕，隔林咿轧静鸣机。谁言四月芳菲尽，萱草葵花觉昨非。
苍颜华髪老书生，来赴公堂宴食苹。曾预宣和闻喜集，重观乾道计偕行。绣衣劝驾追前哲，熊轼宾贤继列城。久矣邦人虚桂籍，正须公等振英声。
断虹收尽晚风凉，扑鼻谁家社酒香。门外山横青玉案，屋头榴绽紫罗嚢。对吟已觉输新俊，遇酒还能发老狂。坐想西园梨枣熟，昔年犹记拉君尝。
一别成均十九秋，断肠千里致书邮。可怜率土民心固，端为当年圣泽流。此去会看还北狩，夜来先梦到东州。尊君正是吾侪事，可但南冠学楚囚。
到齐何日醉青州，久矣平原困督邮。避地未容行信步，泛江聊得卧安流。望穷落鹜千山晚，梦断惊𩙪万壑秋。安得尚方三尺剑，扫除骄寇献俘囚。
投分江梅亦太清，寻盟风絮却多情。势先泽腹归冰鉴，气迫毫尖入管城。吏部梦逾秦岭去，将军来作蔡州行。拥炉令我思前躅，策蹇高吟愧孟生。
谏陛何人正伏蒲，将坛无事且投壶。因观雪曲词争胜，便觉诗邻势不孤。警雁王师方入蔡，赠梅邉使欲离吴。可怜鼠辈殊轻敌，乃敢堂堂捋虎须。
雪山何处觅瞿昙，压尽江南瘴与岚。待伴可堪风作党，交光应喜月成三。濯巾漉酒供杯勺，涉笔联诗尚笑谈。柳絮自今轻谢句，使君才气擅东南。
风屑琼寒透薄帷，拥裘端与火相宜。煖回炽焰身成直，拨到残灰手欲龟。赠炭尚谁怜正曜，授薪还自愧支离。不甘力请从缁侣，苦调寒窗强作诗。
重来岁月恍如飞，但怪芜城壁四围。千里漫推新政善，几人能遂故园归。云蒸残暑催登谷，风作新凉戒授衣。小驿滞留朋旧绝，何妨白昼掩朱扉。
竹林深处敞轩楹，分我西园一半清。苍玉几番披夏箨，老龙长此战秋声。寒侵虚幌诗增爽，绿浸疏醽醉不醒。应许七贤追盛集，烦君书入鄙夫名。
图书堆里席凝尘，聊与时轩作主人。自恐谢安行不免，谁言陶侃困无津。东荣晓色高迎日，南圃花光得占春。想见戴侯风味胜，轻弹珠玉到江滨。
遐想清游意欲飞，巢湖西畔碧山围。高城别后骚人到，小驿春回燕子归。壁上新诗留醉墨，庭前飞絮点征衣。穷愁勿用频惆怅，来岁而今在北扉。
画桥雕槛接招提，新有幽人榜秀溪。十顷净明天上下，两奁光映水东西。飞楼涌殿参差见，古木修篁咫尺迷。此景此时君信否，绿杨阴里啭黄鹂。
食贫那识小槽红，回也箪瓢久屡空。翘候载芟歌济济，忍看云汉叹爞爞。困穷转觉蓬心隘，憔悴犹怜菜颊丰。坐对骄阳思霈泽，日占鸣鹳望穹窿。
紫翠森攅面面山，个中佳致为君还。凭阑人在风尘表，落纸诗成咳唾间。良夜幸陪红袖醉，清时聊伴白鸥闲。笼纱归去高城晚，凝翠堂东月满湾。
似闻伐石旋诛茅，已见高堂荫乐郊。百里湖山供眼界，满城桃李动春梢。寒梅过尽看成实，乳燕飞来欲定巢。何日登临闲信马，路邉人复少年嘲。
风云踪迹付扁舟，水竹生涯寄一丘。世故举同鸡抱鸭，物情无怪马生牛。百年半向愁中老，万事常从酒到休。莫爱得官轻得句，争如饱食对吟捜。
江上秋来忆少牢，龟肠尤觉病诗饕。调和索似三分酱，澒洞看如八斗糟。水怪重增风势恶，湘灵难禁雁声高。何当一雨洗烟月，为放清光归我曹。
江向西陵势渐平，万山环合翠峥嵘。须知楚国尝为塞，不为涪翁浪得名。人若此贤真俊杰，楼还旧观焕神明。临风毎听滩声咽，似怨张仪作暮横。
贺客休辞酒盏深，使君心是老农心。精诚已致当时雨，膏泽将为异岁霖。得水槁苖俱竞秀，乘秋高鸟自能吟。宣风宜有中和作，戛玉锵金播八音。
指点邦人着眼看，鲁侯雩祭正玄端。望来已见千山雨，此去那忧百谷干。高廪有期从穧敛，奔霆何处起龙蟠。新诗得得书灵应，传与群公好纵观。
村落潇潇晚吹生，斜阳天际与林平。黄花照眼吟肩耸，红袖扶头醉帽轻。可惯探题仍击钵，敢辞偿令独浮觥。相逢又复惊相别，樽酒何妨意气倾。
里社安闲得久生，金华端不羡初平。山林应有清修重，轩冕还将道义轻。诗捷口占那复藁，酒豪盆酌不论觥。一斑已幸窥秋句，囷廪他时冀倒倾。
萦风杨柳绿丝长，过雨桑麻沃以光。联骑不妨多载酒，看花无用更烧香。望穷岩电捜诗眼，愁转车轮感别肠。胜集清游定何处，它年曲水记流觞。
坐对烟江叠嶂图，何如门外翠屏纡。寻芳敢擅携笻去，命友应从折简呼。酒里光阴闲活计，诗余情思静功夫。浪吟痛饮真难遇，休问西山日欲晡。
泉沸鸡笼山下林，浔阳曾记尺余深。濯鲜瀹卵非予事，清暑攘寒盖我心。物态漫劳私暧暧，灵源当信匪今今。簿书汨没尘埃久，附骥何时遂涤襟。
袚除聊复对江亭，樽酒相从一笑倾。那得此时仍此乐，况逢难弟与难兄。潺潺暮雨檐间溜，滑滑春泥柳外声。好在海棠红合泪，向人凄怆益多情。
风雨萧萧暮不休，顿添寒色送穷秋。已荒深院菊犹在，欲去短亭人强留。千里书迟空噪鹊，四邻砧乱混鸣鸠。相逢棋战宜终日，卧稻从他烂不收。
坐听檐雨快高吟，酒到从斟不厌深。酣战遂符占蚁信，郁兴良慰望霓心。一时与被尧天泽，四海同苏傅野霖。沾足岂惟秋有岁，麦田犹及趁犁金。
绿槐阴外听蝉吟，节过分龙夏已深。千里亢阳忧岁旱，一时甘雨快人心。养禾不害连朝曀，沃暑应容数日霖。多谢同寮怜老拙，双南佳句竞铿金。
旱魃正须三尺雨，飞廉旋布四天云。诗成采笔挥琼玖，酒到酡颜散缬纹。莲沼灔翻宵溜急，槐庭清送午风薫。欣欣千里农夫庆，衰病空惭老使君。
雨余沙路润无泥，潋灔溪流与岸齐。苒苒年华催我老，酣酣春意得人迷。联珠便觉新诗富，浮玉还听雅唱低。杨柳缓揺阴正午，谁家篱落一声鸡。
早晚天书下紫泥，如今人物擅三齐。才华好自銮坡进，诗思休从蝶梦迷。深院日迟黄鸟啭，长桥风软绿杨低。春容不用相撩拨，老去心情似木鸡。
判花西掖妙当年，曾见声华振日邉。文翰共推唐李峤，功名将踵汉韦贤。江山到处供诗笥，风月多情付酒船。琳馆正应聊尔耳，会看鹏击水三千。
万境沉沉夜气严，广寒初下水晶帘。三杯强沃浇肠酒，一捻聊分暖砚盐。已恨梅梢遭挫折，可堪风物为般添。才高柳絮虽难到，此语于今亦恶拈。
朝来经阁课楞严，撩乱飞花竞擈帘。似是青腰夸黑帝，故教姑射混无盐。地炉无奈貂裘薄，斗酒难供座客添。诗债恼人眠不得，夜寒残管亦须拈。
春雪初融作燕泥，梅花零落杏花齐。遥山扫翠云初敛，芳草铺青路欲迷。别恨毎忧儿辈觉，老怀终为世情低。新诗价重连城壁，敢比灵犀独骇鸡。
欲下闲庭不蹋泥，但惊飞絮与堦齐。一枝误失禽栖穏，三窟遥应兔迹迷。填塞涧溪还地厚，壅培山阜觉天低。寒光照应东窗白，咿喔应先报晓鸡。
公诗有意拂廉纤，令似欧阳韵更严。犬子亦应惭赋缟，痴儿端合愧夸盐。飞绵勃窣争平堑，冻笋槎牙欲堕檐。胡避只今何处是，玉屏森映一峰尖。
雪满江城酒不賖，闭门那患出无车。未容踏冻寻梅萼，应喜临风见柳花。炭重乌银争晓市，蔬挑翠羽荷邻家。何人正下红莲幕，大嚼蒸羊手更义。
夫子文章仆命骚，高标宁若岁寒凋。惯看雄辩朝挥麈，想见清吟夜度韶。老去荷君频折简，时来容我尚同寮。区区长倩何为者，不乐平原意本朝。
老来须鬓白刁骚，犹喜丹心未遽凋。秋赋肯甘同宋玉，昼眠聊复继邉韶。翩翩幽鸟随风屐，炯炯寒灯伴夜寮。多谢故人珠玉寄，水云堆里望天朝。
窗寒疏竹共萧骚，可笑圆荷着露凋。实录成书辉日月，奉常新乐奏咸韶。佳篇千里来青琐，好梦连宵到绮寮。湖海固应聊尔耳，伫看丹诏下公朝。
曾将燕石报琼华，别后哦诗愧莫涯。空腹但看长柄械，缓行何用短辕车。神驰邓步弥天葑，梦入朋谿夹径花。何日天台寻药去，女仙迎笑饭胡麻。
坐中强半是同年，赖有斯人席更圆。跨马未须贪远道，举觞聊复望青天。枯荷折苇三墪路，明月清风百丈船。俯仰便成陈迹恨，须知此集不论钱。
王师千里下邦畿，三月宜新对敌围。江上扁舟随处是，烟中华屋转头非。逢人借问何时定，有客来传二圣归。已办笭箵学元结，卜邻犹冀不相违。
多谢高人问起居，惠然相过共秋蔬。栖栖众且疑夫子，碌碌谁知效阿奴。老去睡乡还积欠，君来诗社责新逋。便便一觉南窗午，短簟方床意不疏。
故园鹎𫛥久催耕，休恋公田秫与秔。别恨久随黄耳去，归心应望白云生。干戈丛里三书考，春夏交来几闭城。我亦蓝田负丞者，相从何日赋渊明。
水外峰峦碧四环，雨多门径藓苔斑。滞留又及炊新粟，欢喜何当见旧山。招隠有诗来霅上，倦游无梦到云间。西兴十里秋潮晚，坐数扁舟带月还。
杨花如雪菜花黄，路出初郊正日长。喜对新诗醒病眼，会逢膏雨沃骄阳。过僧竹院茶争美，酌客山堂酒倍香。常恨抗尘仍走俗，不知身在水云乡。
帷幄何人正坐筹，匈奴轻汉索怀柔。回銮未睹迎天驷，劝穑还惊出土牛。雨过池塘新涨绿，春归原野霁烟浮。中兴自古须群策，更愿君王慎厥猷。
江表归来得自由，旧乡能复到温柔。辞源已见流三峡，笔力当期挽万牛。白日忍从黄雾塞，青天那复黑云浮。扫除骄寇还强汉，会有忠良告远猷。
余生今赴迩英朝，似说夔龙许续貂。枯枿遂承新雨露，苍鹰应识旧云霄。废兴须信闗时命，劳逸谁能问贯条。十载山林劳梦寐，五更天仗听箫韶。
迟日轻风过雨天，草青南陌欲生烟。江湖节物登王鲔，村落归心起杜鹃。已办寻芳游野寺，何当修褉泛溪船。路逢少妇携笼去，为说蚕儿向雨眠。
一樽芳酒起沉烟，绝胜红裙拥后前。山色水光相上下，月华秋气共清圆。佳时令我思韩愈，好梦逢君想惠连。老大不知追逐乐，却因妍唱惜流年。
湖光无际接云烟，举酒登临夕照前。坐送落霞还杳霭，倚看明月上高圎。清谈浩渺河源注，丽句纵横绣段连。归去凤池知不日，山城岑寂记今年。
肠断江城敛暮烟，一声清笛短亭前。扬舲共喜风初转，戯彩当期月正圆。水落双溪和石出，霜余叠嶂与云连。令人暗想昭亭路，屈指归来又四年。
万里青天霁色开，嫦娥驾玉上云来。楼中胜饮八仙聚，物外清谈三语该。空翠水光争滉漾，漏声钟韵共徘徊。秋盘应爱金樱好，红抺佳人醉里腮。
老去空悲乐事稀，百年浑醉几多卮。虽贫赖有旧栽竹，纵懒未容全废诗。碧草望迷烟漠漠，黄梅看熟雨垂垂。莫嫌芜颣晚相凂，欲换邦君白雪词。
谁怜村落笑歌稀，全把茶瓯当酒卮。枯槁又经三月雨，穷愁聊付一篇诗。窗间远岫青千叠，楼外长天碧四垂。何日获陪文字饮，欲翻妍唱入新词。
钓鱼聊复效詹何，肯向青山较少多。身世自怜巢幕燕，利名谁鉴扑灯蛾。风前逸气舒长笛，酒里清愁到短歌。安得梧桐来𬸚𬸦，一鸣千古继卷阿。
血气侵凌不复豪，往来欹倒似乘涛。宁知懒过嵇中散，亦有诗如谢法曹。旧藁只堪供酱瓿，故人相赠有绨袍。兖州宾主同风味，恶句烦公更一薅。
白云飞处见层巅，回首风樯去若仙。旧隠已锄三径菊，新吟聊愬一嚢钱。春归沂水还相乐，秋到盱江盛有年。更着彩衣歌且舞，高堂侍沥奉周旋。
敢负交游素所期，自怜衰滞使君疑。向来兵火亦何久，此去功名应未迟。诗似清风宜我慰，心如白水欲谁欺。扁舟傥赴相从约，江北江南笑有辞。
行县归来赋陟冈，青梅应快一樽尝。诗成妙墨挥张圣，酒到高歌发楚狂。夹道野花围步障，两行官妓簇桥梁。嗟予贫悴跧蓬荜，不及郊迎笑举觞。
往来阴雨恰弥旬，滑滑那堪鸟语频。行色可无三日霁，旅怀应付万家春。欣闻郊劳开瑶席，想见车旋入锦茵。何幸诗筒时寄我，慰怀须信有诗人。
诗涛难放笔头干，归及初晴素魄圆。善誉敢论当世比，佳萹应任老夫传。凌云列岫堆螺髻，出水新荷点翠钿。报政还朝知不晚，追随能复记当年。
时来谈笑取侯封，清旷宁容雅志从。上圣急贤齐舜禹，群公引类迈夔龙。非材似我十围栎，有用如君千丈松。邂逅相逢辱倾盖，能令瓦釜配黄钟。
功名须向壮年收，顾我摧颓已白头。节晚独存松柏劲，岁寒还见雪霜浮。老将耄及从人笑，醉欲眠时遣客休。眼力尚能观细字，诗筒经卷且优游。
闭门对客总言诗，淹速由人敢预期。思若涌泉夸往哲，文如翻水擅当时。年成定见争称善，月炼悬知鬬出奇。疾似枚皋何足道，汉朝终贵长卿迟。
山前湖水抱烟村，湖外山光隠若存。泛宅浮家聊自托，荫松藉草欲谁论。物情鱼沬真堪笑，世事槐安不在言。囘首故园煨烬里，归欤犹胜傍人门。
望外青山便到家，冯讙何患出无车。坐逢石鼎应联句，箧有龙潭敢鬬茶。樽酒几时同竹叶，功名终日鉴菱花。君看一雨苏群槁，所至人心乐否耶。
飘零双鬓已星星，万里江湖寄此身。山拥青螺初洗雨，水浮苍壁似围春。别来兴废同千古，此去荣枯会一新。葭薍弥天草如积，寛予犹赖有斯人。
相逢休访楚江萍，我老无能一壮丁。卜宅又惊三浃日，御琴空感再周星。新愁卯酒心先醉，气怯春寒梦易醒。却喜故山遥在眼，举头时见竹青青。
半生场屋弄朱衣，犹喜春来破白归。同辈交游惟我拙，一时人物似君稀。风神要在山庭峻，辞吐初疑锯屑飞。州县未应淹骥足，钓名谁羡子陵矶。
醉中行草绾秋蛇，十载风櫺忆旧家。朋旧乱多从鬼录，诗书闲益富生涯。稻塍绿合迷秧马，沙嘴潮回下钓车。归去西畴新雨足，饭秔应不羡胡麻。
入室芝兰气不殊，逢君还忆见君初。梅花正喜春悬鳯，藿叶俄同夏鲙鱼。下榻旧闻看孺子，负荆谁复谢相如。艰难正诎平戎策，及早东游叩帝居。
把读新诗忆旧家，深村羸犊短辕车。年丰野老常携酒，客至幽禽自唤茶。乱后所存惟五柳，老来无意约山花。相逢何必曾相识，乘兴时来过此耶。
力学三年看有成，龙蛇蟠蛰冀存身。一杯饯别初迎腊，千里归来欲送春。爱日光阴宜共惜，及时德业要争新。吾家丛桂风流在，速取高科慰老亲。
老矣诗才欠壮观，羡君闲燕富清欢。染羮早厌夸鼋指，食肉应宜谢马肝。送客篇章堪寄远，论文杯勺自驱寒。扁舟近过池头否，百丈西南水欲干。
人似平原字亦颜，诗成长在笑谈间。试看落笔云烟疾，难放揺春草木闲。美俗未容窥制锦，劝耕聊得伴行山。惭将郑腊酬荆璞，无怪年时债未还。
相逢怜我太衰颜，冰雪精神照座间。霁日有情茶乳合，春风无力柳丝闲。肯从逋客来三径，秪恐佳人赋二山。旧说毛公今见否，似闻新向玉京还。
雨脚廉纤日脚微，秋阴犹暗北山陲。莫言岩壑都无用，须信风云会有期。邂逅醉鄊还自适，周旋诗社好相规。黄华又报重阳近，想见迟迟去鲁时。
高车西去忽逾旬，坐想登临得句频。杨柳阴交山径晚，酴醾香满驿亭春。吟余扫壁时挥翰，醉里投床任吐茵。闻说归来欢喜甚，故人相遇是诗人。
杨柳依依半掩扉，新晴疏影弄斜睴。好花觅句忍轻负，幽鸟劝沽良重违。闲爱青苔缘砌上，静看蝴蝶扑窗飞。雨多不觉芜菁过，又喜盘中笋蕨肥。
灯火当年记马行，一时人物玩垂裳。旧游乱后半芜没，新贵迩来多罪亡。我有埙箎相应和，君同兰玉竞芬芳。高文已见含元赋，不用研思古战场。
相喜何须日寄声，如君无处不知名。纵观妙墨云烟动，想见新诗欬唾成。带雪山川增绮丽，向春梅柳自欣荣。好将十咏图归去，穏步花砖继李程。
千古风流忆孔明，老龙高卧志存身。强陪簪绂更三圣，安坐江湖又四春。便合痴狂称达者，谁能穷悴作骚人。一杯聊复从公醉，要见予言总是真。
独舸东来夏日长，归装从此益生光。卧云禾穂珠成实，倾露荷花麝被嚢。逸世才猷金騕袅，逼人风味木兰堂。常疑正始遗音绝，把读新诗远坛场。
咿喔邻鸡夜向阑，晓风骄挟晓霜寒。吹灯强取残书读，拨火重寻远信看。绿蚁已应浮腊瓮，青丝行复送春盘。旅怀欲倩高鸿寄，凭仗新诗付笔端。
槖皋何处合肥东，知有诗翁杖履中。鲁会一时归寂寞，吴吟千载发清雄。湖山照碧朦胧日，鞍马欺寒料峭风。春入花梢人易感，莫教房闼叹飞蓬。
半夜迎长坐候明，眼看初日屋山平。诗豪不共年俱长，鬓雪惟应老自生。得酒人情何太喜，犯寒春色不多争。老农相庆无它语，尽道冬晴好趁耕。
舞腰回雪奏伊凉，饯设铃齐举别觞。如子固宜倾坐客，顾予何计挽征艎。交情旧喜推东道，归梦先应到北堂。花柳枝头春已闹，伫观超擢寘周行。
向来疏率任天真，此去扶持护善邻。只恐磨砖难作镜，已知行水戒推轮。箪瓢本是吾家物，轩冕宁容我辈人。多谢诸公共推毂，欣欣寒谷暗生春。
立马山前问酒家，山峰森列两溪斜。扶疏新竹听流水，天矫古松看霁霞。远目自能供觅句，枯肠终不柰搜茶。一杯汤饼东窗晚，危坐清吟对月华。
梦回诗思不胜清，卧听幽禽两啭更。窗角界金分月色，山腰鸣玉漱溪声。欲行且住心还适，久雨新晴眼倍明。莫为浮名废真赏，较来何重亦何轻。
无虑无营得自如，乱红狼籍绿阴初。莫贪视盗诛锄术，轻换齐民种莳书。风物最怜清且好，宾朋那患数斯疏。高谈亹亹还终晷，坐觉庭花影上裾。
焚香读易欲何求，只恐西邻未识丘。千里交游思命驾，一龛灯火喜逢秋。胸中云梦应无筭，天上风雷得遍搜。莫向明时老岩壑，伊周元不羡巢由。
万顷玻瓈水浸空，台前佳色咏难穷。倚栏人在烟霞外，落笔诗成笑语中。属句畏惭非孟子，供欢端合有车公。解将能否分优劣，过眼昭然向与雄。
玉牒书成已六年，东游曾记此周旋。千龄令庆亨嘉会，二府新分造化权。咫尺云天依日月，斯须霖雨浃山川。应怜汨没尘埃者，白髪青衫走道邉。
江回山崦两三家，招飐东风酒斾斜。羸马送曛行自急，峭寒欺客晚还加。日邉雁足应传信，竹外梅梢合放花。指点东城归路窎，一川流水闹栖鸦。
马头聊复问诸涂，东指宣城百里余。水外山屏供步障，道傍蛙吹接行车。青归柳色浮烟里，红入花光过雨初。春意似同人意好，此行那患食无鱼。
对月令人忆子年，别来重见望舒圆。闲中情性南无界，物外光阴小有天。连喜得官如得句，惯看乘马似乘船。朝回共醉知何日，凖拟春衣当酒钱。
归来啜菽得无愁，但觉官身不自由。敢倩双鱼传尺素，要知一日似三秋。射阳别后从新辟，幽谷公余获胜游。尚忆龙盘分袂处，五更残月在山头。
郁蒸还起炮车云，旱气方隆雨未能。应念开帱来白鸟，故成洒酒聚青蝇。南皮痛饮君当继，北牖高眠我独醒。人仰郡侯清可倚，暑中真是一条冰。
偶然来赋瓦梁行，乱后欣闻醉客声。村戍火明人指路，江城风静夜鸣钲。对床听雨他时念，拨火哦诗此意清。闻说鱼轩还枳里，先生应合暂归耕。
公望岩岩映广东，曲江重见旧家风。威行草木霜争肃，春到湖山雪自融。至喜此心鱼鸟共，去思前日吏民同。从今不复忧兵火，却敌如公笑语中。
善邻虽幸借余光，终愧陈臻问发棠。官柳又惊眉拂翠，宫梅应喜额涂黄。江湖得计还相造，道义论交付两忘。多谢乾坤容长物，许乘春意到文昌。
斗粟衡门且自安，老来筋力厌辛酸。官游动是三年别，邂逅应容一笑欢。荷浦珠联秋露溢，稻田龟坼暑风干。昨朝溪足捎新雨，已觉羸躯怯夜寒。
时难盆甑久无膻，梦寐何郎食万钱。一脔乍惊肥羜美，五紽应喜敝裘全。好从牛炙论莼菜，堪笑河鲀咏柳绵。弹铗得鱼良不恶，先生何用鄙烹鲜。
蜂喜春晴竞出笼，雪明篱脚眼看融。柳条借日还金色，梅萼因风动玉容。窥牖数声禽度曲，过庭千字雁书空。青毡笑指吾家物，芳草无邉一望中。
十载穷愁鸟出笼，春来天意似通融。得书故旧颇相悯，上疏朝廷应见容。开府莫辞金帛尽，犂庭当冀祲氛空。庙堂素定平戎策，不待文渊在目中。
坐想云烟走笔端，夜哦佳制老忘寒。一时思致追长庆，千载风流识建安。接武尚稽班玉笋，昂霄终合待金銮。自怜衰退无新语，捧腹还君醉眼看。
鼻息齁齁尽日眠，从他儿辈竞嘲邉。那知问对成中说，自得逍遥喜内篇。雪里书来檐噪鹊，灯前诗就鼎凝烟。中郎去后人难继，漫诧柯亭富笛椽。
三纪桥门过隙光，醉吟曾共晚风凉。旧游何在已芜没，前好欲言空感伤。重对诗嚢开锦绣，要看谈麈落冰霜。苕溪此去如相忆，双鲤时应寄一行。
短短灯檠便且光，看书犹记感秋凉。飘零未遂襟期远，迟暮徒惊岁月伤。初喜嫩荷青直盖，不知新竹粉储霜。相从益觉交情笃，时掷隋珠到我行。
势凌风力鬬清严，彻骨尤非老病堪。冻蠡夜回千首北，寒梅朝放一枝南。扁舟底事方行役，贩履何人正立谈。江上别来劳梦寐，相寛犹喜见诗三。
白榆风起匝天来，透隙穿帘醉眼开。毡衬庭阶茸妥贴，带盘山径玉萦回。根行万国将宜麦，香动千林独放梅。闲把银杯评柳絮，始知谢女亦非才。
不耕何敢叹无囷，多谢先生早见倾。望岁比同伤再潦，逢年今共快三霙。光凝夜旦千山晓，势合高卑万壑平。坐想袁安门未扫，洛阳谁复念孤惸。
一洗乾坤不动尘，瑶台银阙鬬清新。齐腰欲究安心法，乘兴当为访戴人。晔晔寒江归钓艇，丁丁虚谷动樵斤。二诗远比幽兰胜，击节悬知众所宾。
敢以箪瓢傲廪囷，撇醅聊复笑还倾。为言空腹朝搜句，不觉寒窗夜集霙。泽浃寰区成地富，光生蓬荜见天平。预占有岁从今始，廊庙何忧不及惸。
瑶林交映出风尘，便觉寒门气象新。莫讶窗前群噪鹊，须怜江上有归人。抛砖已喜来荆璞，斵垩无劳运郢斤。坐拥红金饶大嚼，一时高会幕中宾。
厌闻饥雀噪空囷，犹喜茅斋未遽倾。屑玉岂劳青女送，飞花聊混白云霙。预占岁稔矜祥旧，不择贫家荷施平。早晚林梢挂寒日，为回和气慰饥惸。
举首西风漫障尘，清无纤翳六花新。谢庭拟似吟飞絮，洛浦飘飖见丽人。漏箭不知楼外晓，觥筹先发坐中春。兔园盛集应难继，空想当时主与宾。
厌浥庭柯雨未干，乍晴天气午犹寒。传来多谢新诗寄，接得翻愁病眼看。漫想素妆嫌粉涴，须怜青子着枝酸。和羮有日君知否，老大心肠只自寛。
花前樽酒泻尖泥，痛饮仍欣客到齐。竹外一枝青更好，水邉疏影动还迷。醉醒正值微风入，酬唱何妨素魄低。闻说归舟阳羡去，应容酌别为烹鸡。
孤芳常恐百花知，桃李纷纷亦强追。照雪精神应自喜，逼人风味不吾亏。幽香隠约留衣袂，疏影玲珑鉴砚池。欲识东君好消息，夜来青鸟宿南枝。
年逾六十我何堪，心曲因君得纵谈。阅史旧尝疑夏五，参禅今遂荐前三。饮阑却怪清樽恶，饥甚犹怜粝食甘。交态物情何足较，迩来炉鼎兴方酣。
水满陂塘麦满村，路逢田父和长言。题诗懒作蝇头字，贳酒愁看犊鼻裈。芳草藉青迷野迳，远山横翠入柴门。道衡骨朽无人继，卿相谁能预识温。
照蔀辉辉碧夜光，贫儿那复苦悲凉。得鱼始信筌无用，斵垩终期鼻不伤。我类槁苖犹欠雨，君同修竹饱经霜。诗成病眼昏加涩，欲写还忧细作行。
一枝横亚竹梢黄，宫様新翻半额妆。闲淡似宜冬后日，清癯应怯夜来霜。生憎丹脸娇含酒，巧妒冰肌冷透香。取蜡为花缘底事，浪吟空发少年狂。
可怜风骨肖梅英，试问东君曷似生。正色不从朱粉涴，耐寒犹怪雪霜轻。论交薝卜君为胜，投社酴醿我更清。纵美讵能齐众口，漫言异日许调羮。
灔灔溪流涨渌波，乍晴天气自清和。露梢抽翠交新竹，风叶翻红飐嫩荷。水外远山晨雾重，道傍佳树午阴多。头旋更苦舟揺兀，说与篙师住得么。
辙鱼应怪决江流，千里重为叠嶂游。颇惯黑甜相对美，可无赤糙为寛忧。干戈在眼心还折，勲业何时鬓早秋。已办卖刀归买犊，不妨多种白江州。
叠叠青山处处溪，溪声淙玉漱玻瓈。悬知菊水人难老，可信桃源路易迷。山岭梅花迎客笑，路傍松盖与云齐。寒林昨夜微经雨，新迹分明过虎蹄。
久客心肠怯溯洄，不堪官事紧相催。踏霜人去繵风吼，冲浪舟行岸冻开。雪尽野梅红剪腊，春回溪水绿生苔。穷愁好逐残年尽，三日元正与泰来。
乱红狼籍紫苔斑，帘卷东风雨脚残。蜀酒渐宜消昼永，单衣犹觉怯朝寒。玲珑有客双揺辔，矍铄何人一据鞍。芍药酴醿晴更好，劝君休作梦中看。
千林揺落见孤芳，销得诗人赋拒霜。高压菊花还独步，静窥池水试新妆。自怜衰病追欢懒，忽睹骚吟引兴长。何必采江重比并，佳名艶色正相当。
强插梨花做小春，风前诗思有余清。路逢野老那知姓，耳听幽禽自唤名。岁晚山林松桧色，天寒闗塞鼔鞞声。枕流漱石君无笑，我欲岩居学子荆。
西望中原懒转头，十年空见水东流。涂山漫想诸侯会，濠上聊追二子游。大剑长刀秋正扰，淡烟疏雨暮还愁。谁能不讨清河朔，誓楫当期祖豫州。
湖外干戈半绿林，湖邉葭薍晚森森。风霾未放远山出，岚气又连凄日阴。世乱且同吟啸乐，时来终快扫除心。天寒况是开炉近，应有佳人赋藁砧。
巉岩石壁半欹斜，茅栗丛中菊渐华。风里断鸿书带草，山头飞叶汉浮槎。柂楼索莫吟秋笛，戍火青荧咽暮笳。争似渔翁最萧散，晚来和月卧芦花。
云影曚昽日洒晖，金湖西畔晚阴微。渔舟缭绕青山去，枫叶追随白鸟飞。摩诘家风非世有，渊明心性与时违。近来病瘠连诗痩，翻爱西台字様肥。
辘轳世态一枰棋，销得秋来宋玉悲。舒啸可无元亮意，哦诗如见少陵时。江湖于我还萧散，田舍从他笑重迟。异域故人今在否，青灯牢落夜相思。
翠壁苍崖水外山，山头茅舍两三间。夜窗明月来临卷，昼户清风为启闗。霞绮障秋惊老眼，酒红潮面发衰颜。集英一梦如今觉，犹忆当时晓趁班。
远水西来抱鹿头，山前草木带霜秋。黄花雅意撩诗兴，红叶端能寄别愁。日月奔驰双转毂，江湖漂荡一轻鸥。干戈未戢中兴沸，蹴被空怀祖豫州。
勲业休烦付考功，此生终待老山中。宦情薄似贤人酒，诗思清于少女风。秋雨养肥桑耳白，溪流濯出柳须红。不堪世路频硗确，四十萧然秃鬓翁。
迢迢山势去委蛇，林木东头见荻陂。疏竹依岩秋迸笋，病桑经火雨生枝。草侵药种多难辨，土拨松苖欲自移。照眼谁家几枝橘，出篱丹实正离离。
是行犹及豫章春，闻说逢迎有故人。倾盖为君殊快意，掺袪令我重伤神。向阳花木初开叶，得雨蛟龙已转身。江上新晴应更好，绿杨如幄草如茵。
西掖归来鬓未华，著书论字当生涯。撑肠何止五千卷，溢箧定逾三十车。秋露青黄新种橘，春风红紫旧栽花。东还贪逐朋溪乐，只恐金銮诏草麻。
仙舟东去访金华，歌彻骊驹向水涯。试问玉堂司鳯诏，何如蓬岛驾云车。雨余翠筿初翻箨，风暖丹葵欲放花。天气清和行色好，江南江北半桑麻。
杖藜千里访茅茨，来赴当年一笑期。白髪我徒悲老大，青山君尚记艰危。夜听高论因忘寐，昼味新诗可疗饥。冬日迎长殊可爱，何妨去国少迟迟。
江头旗影弄青红，似说朝天四牡东。抱病不容攀辔勒，送行那复遣儿童。田均税敛千年利，福及疮痍九郡同。此去定知还禁近，从来阴德报宜丰。
闻说家书赋鹡鸰，归欤难弟见难兄。接联本作二年调，解印俄成千里行。故国一犁春雨足，长江三板暮潮平。烂柯况是神仙宅，招隠诗成好寄声。
羁栖无柰老而穷，又见徐卿马首东。快意一时荷叶雨，增明千里稻花风。高材合在云霄上，胜处能忘涧壑中。法护相从如问我，为言踪迹与君同。
年时萧寺雪初晴，闻道君来眼倍明。送别又看秋欲去，论交还感盖初倾。帆张须水秋潮涨，路入铅山晚翠横。快向端溪从吏隠，归来穏步上蓬瀛。
翩然归兴不吾留，应为高堂念远游。数日语离良作恶，几时书到得无愁。白沙翠竹千山晚，朱实黄花万里秋。后夜西风茅店月，醉吟应不费冥搜。
新诗来处自房州，已及瓜时叹滞留。曾望碧云频送目，又惊红叶再敲秋。千山不隔清风远，两地应同素月流。游刃似君诚利器，只今无复见全牛。
月华秋气共清圆，千古佳时句一联。节物伤心还惙惙，山光经雨自涓涓。潢池兵火今方炽，沟壑饥羸正可怜。怊怅去年人已矣，乱离谁复问招延。
侍郎修好燕群公，雁塔题名二纪同。谈笑静移杨柳日，杯盘清泛芰荷风。鹏抟竞祝三旌贵，鲸吸相期百榼空。此会明年应更好，马周行亦起新丰。
稻田高下欲分畦，积潦弥茫隔寸堤。天意未收连夜雨，农功良苦半身泥。一丸莫救风涛决，千顷空怜稼穑低。朝满夕除应可信，望晴心绪忆昌黎。
芍药飘零雨洗春，江城柳色静无尘。扁舟未果寻归路，小驿那堪送故人。万里云天心共远，一龛灯火话相亲。因风无惜沾余馥，我亦贫儿望富邻。
相逢珠玉走佳章，顾我无能更老苍。尝鼎固应从指染，冲天行喜见云翔。向来别恨江同远，此去诗情日共长。才似二公今二妙，山庭渊角绣肝肠。
晖晖晴日树头平，望外遥山宿务轻。积潦夜增南浦涨，微风朝送北窗清。滞留羁客牵归思，陶写新诗尽物情。谁谓春宵常苦短，老来无寐厌长更。
世称儒雅擅青徐，今见君侯信不虚。报政未容更绣水，除书先已易桐庐。郡邻帝所旋趋召，地切家山勿恋居。千乘来迎催去急，邦人何计挽行车。
赐对金銮下九天，旋闻熊轼为驱前。人从芸阁初分直，桂折蟾宫乍得仙。刺史江山聊复尔，翰林风月自依然。下车快草东封疏，今去祥符正百年。
邂逅传杯莫放杯，七年重见梦初回。休嗟岁月堂堂去，且喜旌麾得得来。春至会沾新雨露，时清应扫旧氛埃。如君才业今张镐，怜我栖迟毂屡推。
熊轼朱轓照野眀，知君今赴象山行。荣观共作叹嗟语，静念独伤离别情。畏景逼人才数日，修涂计此始三程。至时应在中元后，好寄双鱼慰友生。
历水分携十六年，相逢须鬓尽苍然。喜君宦况新来好，许我交情老更坚。小雨送行春溜急，长杨留别午阴圆。画船插帜澄江远，回首风帆指绣川。
雷声翻海电光红，濯濯蔷薇一夜空。云气共看渊跃蜧，雨祥曾验叶生虫。伫期多稼干箱富，先庆来麰百室丰。饰喜自惭樽酒薄，只将香火向穹窿。
十载栖迟畎亩间，无聊尤苦屡无年。可怜一雨今时若，便觉千塍顿郁然。击壌有期应共庆，效颦非分敢争妍。正当檐溜江河决，想见高吟夜不眠。
风梢揺落雪飞花，谁传江梅到我家。曾把数枝分暗馥，要催群卉助光华。高吟两绝那容继，胜赏双清蔑以加。春不世情应委曲，十年留滞在天涯。
老懒观梅喜见花，一枝聊复寄君家。清香扑袂传春信，疏影揺窗借日华。小小池塘从掩映，依依杨柳漫交加。和羮风味今犹古，回首青青遂有涯。
篙师且缓莫予催，老眼逢君喜暂开。相与未成招隠什，分携宜尽送行杯。谁令急景堂堂去，我为佳人得得来。万壑千岩终欲遍，归欤清梦转幽哉。
我老无知独梦鱼，清风一枕午钟余。忽惊珠玉情相厚，便觉山林计不疏。酒熟会看延客醉，诗成还复遣儿书。何人竟得闲中趣，只恐无聊叹索居。
皇华应记去年曾，六辔驰驱问固陵。道路向来荒枳棘，堤封从昔错沟塍。烟销列嶂秋光远，木落长淮霁色澄。自笑壮心穷未已，欲言言大怕人憎。
相逢宾戯快逢场，何幸轻投得夜光。半面向怀精舍旧，一行今整汉阳装。如君俊逸犹沉滞，顾我迂疏合退藏。别乘未来霜候冷，客灯明灭漏声长。
致身华贯属华年，顾我驽疴久不前。醉被长官轻骂郑，懒从学子竞嘲邉。功名有日还三杰，诗酒何人继八仙。才业似君真独步，文章政事尽堪传。
藜杖芒鞋信脚行，宿云披絮雨初晴。溪邉草色青毡合，竹外山光翠盖横。弱柳弄闲无限思，小桃含笑不胜情。清眀此去旬余日，花底能寻载酒盟。
小雨霏霏夜接朝，乍惊和气入民谣。官逋庶为麦秋缓，酒价定随人意饶。欲落枣花蚕断茧，半黄梅子稻移苖。书生不惯征徭苦，牢落僧房不自聊。
此行何处有淹留，新得中郎万斛舟。会见马群空冀野，还同鹤驾到扬州。鲈鱼出网红翻锦，江水浮山绿泼油。回首风樯惜轻别，一声鸿雁起沧洲。
独殿群芳占晚春，对花犹幸有斯人。宓妃正自须曹赋，楚女何妨与宋邻。醉著午风浓似酒，妆融朝雨细如尘。邉城正藉诗书帅，爼豆于今识祭遵。
反复新诗对月华，视模犹及正而葩。坐驰芍药心先醉，身老江湖眼欲花。夜半已酬连理约，风前还见一枝斜。滩头更下双㶉𫛶，并与妖红作意夸。
院落青和昼漏长，曲栏高槛倚新妆。未饶玉蘂来仙女，那羡莲花似阿郎。遣兴勉从吾辈在，追欢难入少年场。开缄忽得惊人句，满纸云烟翰墨香。
河阴高转月光流，露脚斜飞夜气收。焦尾冷含三尺水，悲风弹破一庭秋。广陵别后多新操，子敬亡来绝旧游。欲洗世间筝笛耳，为言干斛不须求。
朝来虹影散青红，旱气旋随夜雨空。颃颉竞看飞石燕，蠉蠕应快洗桃虫。旧闻人说天心觧，今见时和岁事丰。五谷穣穣无几日，敢将豚酒谢穹窿。
过尽红薇到紫薇，广庭高槛见芳菲。缤纷不逐槐花落，拂掠应从燕子飞。枝压画檐朝露重，影揺苔砌午风微。何当草诏丝纶阁，伴我黄昏坐禁闱。
一夜春寒梦寐清，柳梢梅萼颇闗情。山川千里玉为路，楼观半天云满城。径醉已从酾酒去，稍晴当办出郊行。东君底事偏芳草，刬尽依然上砌生。
春寒有信不逾期，肯为衰颜独见欺。白雪已输梅鬬早，绿樽尤与火相宜。撷来野蔌和萱草，分得江鱼贯柳枝。刺史忧民民共乐，赛牛归去竞褰帷。
云气浮江不见邉，拥炉吟雪思飘然。风将急霰先鸣瓦，水剪寒花忽际天。才涩敢陪梁苑客，兴来从泛剡溪船。将军乘夜平淮蔡，翻笑元和十二年。
三荐渠能老一儒，班超投笔好从吾。功名到手身先死，诗礼传家道不孤。千里新封从马鬛，百年馀庆萃鹓雏。西风哀挽桐川上，傥有青刍致奠无。
德邵年高冠里闾，庆馀犹及魏公舒。似闻白鹤归华表，应有青刍奠故庐。帝梦漫惊虞涧筑，史占空叹渭滨渔。泫然东望无从涕，莫厕邦人会葬车。
饱谙世事转疏慵，投老犹能向佛宫。危坐遂移桑荫日，清谈仍对菊花风。凭君为我追欢伯，自此游山作醉翁。闻说秋来足佳句，暮归应念锦囊空。
十载江湖叹断蓬，梦魂时到帝王宫。珠帘高卷虾须日，宝扇斜开雉尾宫。勿诮赵尧刀笔吏，须怜窦巩嗫嚅翁。儿童来告黄花熟，可喜樽中酒不空。
兵火间闗我尔同，相逢聊喜话匆匆。山长不碍飞云去，江涨应从远水通。白鹭晚潮初浸脚，雨花遗址正横空。临风遐想成惆怅，千古兴亡一局终。
洞天无际复无旁，乔木梢云十万章。身外轩裳谁系绾，壶中日月自舒长。平生尘垢烦三沐，投老功名笑五浆。白鹿青牛今在否，一声秋磬上寥阳。
古寺钟鸣漏向残，马嘶人起束征鞍。曈昽半弄阴晴日，栗烈初迎小大寒。溪水断流寒冻合，野田飞烧晓霜干。嗟予老踏浮光路，陟岵怀亲眼欲酸。
古木参天翠作堆，云中石栈为谁开。楼台正倚双峰起，香火曾瞻四祖来。霜重静闻秋子落，风高愁听晓猿哀。当年松上花何似，五叶依然映紫苔。
栽花传法总吾身，生灭无烦取次论。一梦傥从今日觉，群峰应许此山尊。塔中相好如来具，手里衣盂达磨存。若遇小儿宜借问，性华何处更寻根。
云影曈昽雨弄晴，山头小立听溪声。不惊赤日雷霆吼，但怪青天雪雹鸣。气逼衣裳秋暑薄，光揺林薮午风轻。法身清浄元无垢，何用临流更濯缨。
欲知祖意路堂堂，满目湖山自放光。林涌乱云迎马足，峰回荒磴上羊肠。心花肯逐春同老，法雨何妨岁用康。试向樵夫问端的，白莲生处是吾乡。
灔潭澄碧见师心，我欲穷源何处寻。万壑松风酬夜讽，一犁花雨发春吟。不妨契阔三年别，却得留连数日阴。竹外小桃开也未，灵云应已久披襟。
一笻春色满郊畿，弹指淮南迅若飞。丈室正须香积供，孤云聊作故山归。长安城里风烟好，锦绣溪头笋蕨肥。我有上林桃李约，未容随子赴亲闱。
窗前修竹翠摩云，清閟题轩念昔人。三纪重来惊隔世，一言相契定前因。携尊得得纷亲友，抉藕累累萃里民。祖意如来烦指似，迷舟何幸济通津。
幽人好客不嫌纡，带水拖泥辱顾予。僧舍顿惊樽有酒，旅庖那患食无鱼。敢辞数里来相遇，要使它时付特书。新竹茂林中扫迳，一瓯春雪少踌躇。
游山何敢避泥涂，恰值催花夜雨余。杯渡已知无用楫，马行今信不更车。数声幽鸟过庭际，一派飞泉赴壑初。正欲寻师问心法，却惊行色逼钟鱼。
坐觉青山忽上心，着鞭来欲故人寻。万松未放孤云过，一饭共听幽鸟鸣。莫厌崎岖穷野径，须怜料峭结春阴。潜川耆旧如相问，千里长同月一襟。
青山终是慰人心，到处相逢不用寻。顾我未能忘楚些，因君聊复效吴吟。遥林入眼增双碧，羸马奔家竞寸阴。何事横枝送南北，他年同此记分襟。
杖锡东来意亦勤，寒岩枯木自相亲。方惊妙论雨侵坐，忽喜新诗光照人。物外交游清似水，梦中忧患碎如尘。儿童正欲承砻错，应觉临文便有神。
格清词苦与谁论，携绕钱塘给事坟。所得岂容人继和，朗吟应被鹤听闻。月轮冷照千岩雪，霞片轻装万叠云。投向吾庐卜知己，拟将诗草为师焚。
朗公垂老尚吟诗，曾泛三湘看九嶷。欲问劳生心扰扰，强酬佳句思迟迟。红尘策马殊无味，碧杖移僧自合宜。共待中条山有雪，寺楼吟望更同谁。
旧隠何年别翠微，瀑泉声外鏁禅扉。御前曾写八分字，天上特宣三事衣。灯照夜庵霜后冷，鼎烹秋菌雨中肥。终归五老峰邉去，杯渡长江一锡飞。
一抨兰若复谁家，坐见羲和下日车。燥吻未濡莲社酒，枯肠空搅玉川茶。揺风绿竹初翻箨，过雨红葵甚放花。得句至今频示我，安能郁郁久兹耶。
归骑何时遂到家，苍头猎猎走风车。丑妻终胜长为客，薄酒能无更饮茶。梦断北窗凉似水，望中南亩雨飞花。采莲游女应相识，早晚扁舟访若耶。
白云飞处是吾家，石眼泠泠水一车。醉日到来应种竹，梅时过尽好藏茶。遥怜壶枣初成实，似说占禾半吐花。已得伽陀微妙句，归欤香火讽啰耶。
净剃霜髭展旧真，自疑容貌是前身。僧中独守三千戒，诗里闲销七十春。僻寺藓深人到少，故山云好梦归频。禅斋近日谁还往，祇有西垣放逐臣。
汤休访我我重寻，独叩松闗绝好音。满袖尘埃回俗步，一𬬻香火隔禅林。偶留刺字情非浅，忽枉诗章思更深。犹喜谪官无吏役，往来从此伴闲吟。
卧云衣服半斓斑，吴越烟萝旧往还。几度看涛罗刹石，经年寻药武夷山。剃髭刃涩秋窗冷，补衲灯微夜榻闲。应笑劳生苦多事，槐花时节入秦闗。
日月漂流一鸟过，别来心迹病维摩。是非孰辨聊分谤，诞信相讥要止讹。揺落独怜松不改，澄清尝见海无波。句中有眼劳开警，更问诸人会得么。
湖上逢师又到家，别来诗句好相夸。休嗟晚菊今迷草，且喜寒梅欲放花。丈室香温岩宝坐，将坛风软拥高牙。相思对雪酬珠玉，不觉茅檐送月华。
岛可文章似出家，不将言语落浮夸。雪中令我思风絮，天上因君合雨花。一炷飞烟云天矫，数行佳树玉槎牙。山高殊觉青霄近，扪虱南窗向日华。
相从聊罢致书邮，情寄诗筒早晚休。顾我未忘童子好，评君还向古人求。缃奁启处云英馥，石鼎煎来雪浪浮。多谢徐卿分顾渚，报之琼玖两相收。
耸汉仙峰一柱清，晴春登览四山明。祥云昼护神光现，瑞月宵临法乐鸣。华子冈头灵运赋，七星杉下蔡经盟。慨思今古无穷事，那得逍遥自在情。
漉酒巾笼五岳冠，懒携琴鹤上朝端。丹房昼睡烟霞暖，紫府夜归星斗寒。诗就几教山鬼泣，剑灵那许俗人看。麻姑报道桑田变，一曲仙棋尚未残。
学道求师久剑潭，岂缘枯朽预儒涵。致知事业同归理，克己工夫判立谈。未借老商颜笑一，已偕韩氏俗重三。过庭若问论诗礼，应问从谁学指南。
咏归堂里静怡神，更步芳亭识趣新。爱竹心虚初长笋，观梅香散渐含仁。云将膏雨过桐岭，水泛桃花出剑津。生意峡中藏得否，自家收拾满腔春。
山名芒砀势穹崇，汉祖严祠翠霭中。紫气应时腾碧落，素灵何处泣秋风。狐鸣陈涉孤坟坏，金尽梁王石室空。毕竟乾坤归有道，漫夸扛鼎力英雄。
少林坐，庾岭行，书偈传衣成战争。庾岭行，少林坐，得髓安心成话堕。两家公案未曾圆，后代儿孙作殃祸。这殃祸，可煞大，天下衲僧透不过。
午夜霜凝星斗寒，长空云尽山月落。青天吃棒人尽知，苍龙退骨谁能觉。金凤冲开玉锁关，麒麟掣断黄金索。迢迢劫外孰能拘，南北东西迥超卓。
束带真成屈壮图，宁思饱死叹侏儒。便拈手版还丞相，却觅芒鞋踏故庐。少日萦心但黄奶，暮年使鬼勾青奴。他时有客来载酒，解道欲眠卿去无。
西郊见说春事浓，杏花香发眠东风。主人未解此花意，小槽溜溜杯犹空。劝君潋滟蒲萄绿，好看枝头红映肉。莫令风雨遣花飞，徒唱人间断肠曲。
生平只说聱头禅，撞著聱头如铁壁。脱却罗笼截脚跟，大地撮来墨漆黑。晚年转复没刀刀，奋金刚杵碎窠窟。他时要识圆悟面，一为渠侬并拈出。
清白声华正直风，数千余载誉增隆。侯封忠洁缙绅外，庙外汩罗烟霭中。新宇有功修已顿，旧碑无字读难穷。他年我若官湘楚，愿采遗言问钓翁。
经年等待中秋月，一夕阴云扫不开。高树时惊疏雨过，空山那复故人来。梦回谁忆霓裳戏，老去愁闻水调哀。与子相逢长得醉，何须佳节始衔杯。
贤哉蘧瑗晚知非，此道吾今亦庶几。囊乏一钱聊自哂，家无三径不妨归。冥鸿久已离矰缴，野马由来免靮鞿。溪上月明船正穏，肯将簪笏换蓑衣。
等闲长啸倚孤松，云破天邉见碧峰。架上残书犹可读，瓶中储粟不堪舂。生涯幸有千年秀，身世何须万户封。僧榻寄眠无一事，觉来深省听晨钟。
隠侯文治知何用，千古端羞堕泪碑。国危忍助神鼎覆，身免犹嗟鞶带移。登览寒烟萦远目，凄凉夕照谢高榱。伤心往事君须赋，恐有遒人来采诗。
天与孤高花独新，世间草木信非伦。影涵水月不受彩，气傲冰霜何待春。冷淡自能驱俗客，风骚端合付幽人。往来百匝堦除里，顿使心无一点尘。
气欲峥嵘岁欲新，寒梅方信冠群伦。直能平地凌封雪，可是回根迎小春。九畹蕙兰真上客，千山桃李尽庸人。即今携酒江郊去，弄蕋攀条一拂尘。
假守衰颓病日侵，湖山虽好倦追寻。登城忽睹三江水，快我平生万里心。聊筑小亭怡父老，敢承佳句粲珠金。春涛正待诸君赏，更拂诗牌看醉吟。
唤似一物非他物，天上天下出还没。道是无来常现前，道是有来寻不得。说有说无俱妄想，长安大道平如掌。昨夜清寒惊觉时，手爪元来会抓痒。
中山瑞兽久不出，天下笔工徒负名。近闻宛陵获数辈，束䌸管制差专精。携入京师求鉴赏，一见不以他毫轻。呼童涤砚淬瑿玉，催我纸上云烟生。
行春车马渐无多，闲步郊原玩物华。已角未腴阴径笋，似香非韵别篱花。子规饶舌空催客，蛱蝶贪游不恋家。常记湖邉同咏赏，归鞍扶醉月笼纱。
冷笑书云上鲁台，乖祥俱向眼中猜。阴逢剥处自阳复，否到极时须泰来。霜剪草茸寒欲断，日烘梅粉暖全开。吾侬唤作寻常事，坐看儿童拜节回。
骚豪矢口便成诗，全异推敲炼句迟。一字下平揺不动，数聨生就稳难移。池塘春草英灵处，水月梅花颕悟时。我亦学吟功未进，每将此理扣心师。
秀江亭上驻吟怀，苔藓轩窗四面开。潮怒挟风吹海立，橹声揺月下天来。浮沤世事等出没，泛梗羁人几去回。待写篇诗纪游迹，路迢不奈马频催。
洛浦风流几隔年，江南重见色依然。根从埜卉同分品，香与梅花可并肩。葩白中黄饶蕴藉，腊梅春暖肆芳妍。殷勤并挟新诗送，领略丰姿夜不眠。
竹风荷气约朱明，路入渠阳暑尚清。马耳萧萧悬堕月，鸡声喔喔勉修程。何拘梅政夸年少，即泛莲漪赞老成。莫把西湖浪吟笔，楚山空阔更关情。
素喜华居逼禁𬮱，北山何事又移文。来依岳麓千章翠，闲却南屏一片云。招月咏梅君自乐，煮泉瀹茗客同分。未随燕雀伸忱贺，先剪溪藤述寸芹。
笋舆揺兀到山前，就宿栖真古洞天。老木倚风清鹤唳，湿云拖雨护龙眠。尘凡夐岀几千仞，足迹经由已半仙。到此岂容闲咏笔，重来知复是何年。
高人深欲买山居，常办栽梅养鹤图。喜有名园邻水月，不妨清梦忆江湖。羲之坦腹应相爱，和靖掀髯足自娱。旦夕杖藜须践约，锦囊先束付奚奴。
才了花阴入要涂，暂时归去友樵渔。远山数笔意不尽，流水一泓清有余。我辈爱吟怀退步，谁人得计肯闲居。古梅树下三间屋，深掩柴门静读书。
纡青拖紫信天缘，才说归畊自乐然。二顷良田供活计，一鉏风雨饱丰年。妻条桑叶催蚕起，儿脱莎衣傍犊眠。不是此心甘隐退，为贪农隙理残编。
援藤穿藓扣云扉，清足高标显翠楣。风月任随时事改，江山不被世情移。虽无白酒留君醉，却有青编可自怡。朱紫纷纷徒说贵，隐居真乐几曾知。
痴儿緫向月中求，不信人间賸有秋。万点尽垂金粟颗，一枝宜上玉搔头。清香已压龙涎倒，堕萼宜将蚁醑浮。吟得诗成对花举，不须招客费赓酬。
自别梧姿二十年，情亲何暇雁传笺。深疑楚泽蟠胸次，不放吴霜点鬓邉。我忆花间听乐府，君嗟柳下度吟鞭。于今又遂衔杯乐，湖海相逄岂偶然。
柳下分携须影苍，好风吹梦过都梁。诸蛮帖化花阴静，一骑飞尘荐墨香。书就几曾逢驿使，公余应不冷奚囊。云情鹤态元如旧，应倚株梅忆锦乡。
门掩飞花欲曙时，起来忽接湛卢诗。清新尽夺冰霜气，婉丽浑无脂腻辞。题品江山今已了，登庸廊庙不宜迟。高沙父老休专惠，宣室今兴夜半思。
心远郊居闲亦胜，砖炉纸阁类僧房。倦抽乐府翻吴韵，独对骚经味楚羌。句到夺将袍锦赤，功成消得带金黄。相逢毎惜芝兰种，犹在潇潇水竹傍。
曾见金鳞已十年，重来鬐鬛尚凄然。忍从𫚥蟹常为侣，好作蛟龙飞上天。古木耸云尊梵宇，灵源疏滴润农阡。商霖已得真贤佐，旱暵何劳吁玉泉。
翰墨场中浪得名，近来研席愧尘侵。紫怀心素锋铓健，红束腰身管套深。珍重故交分数种，胜于埜老获千金。便当拂茧晴窗下，賸写新诗倩鹤吟。
湖邉旧好即潘杨，惜不同舟舣岸傍。竹叶肯陪三揖醉，荷花分受一襟凉。雪壶色浄冰心爽，金缕歌停玉骨香。客散楼台收晚照，独看西子学吴妆。
暂脱尘𬮱马足埃，僧窗高卧白云堆。青山影里春酲解，黄鸟声边午梦回。坐懒且推书册去，吟清时唤茗瓯来。要知门外无车辙，十日新生一迳苔。
如鹇非鹤自精神，天地江湖快尔生。既不鹃吟因甚瘦，何尝食素也能清。随身钓具去无计，到处画图来便成。见说得鱼归较晚，芦花滩上月偏明。
破荒风信到花英，标格孤高画不成。万古色专天下白，一生香在雪中清。罗浮松月关幽兴，野路梨云散晓情。我欲重来竟题墨，莫教吹动玉箫声。
余寒欺酒不成醺，转觉供诗景物新。箬笠带归山路雨，竹箫吹老陇梅春。田君泉石闲招隐，颜子箪瓢自食贫。莫诧柴门回俗驾，东风不受庾公尘。
上苑啼莺春事休，吴中山水暂淹留。黄梅时候千门雨，老麦郊墟一望秋。村熟香醪清入脭，庭存修竹旧封侯。数声牛笛长亭暮，试把羁情问马周。
少时欢笑已无缘，只有清闲守暮年。目断遥山青不了，手挼黄菊兴悠然。兰芽春暖供吟佩，芦叶秋深隐钓船。个里生涯元自好，莫教姓字达凌烟。
玉堂萧散古臞仙，一谪因循不记年。花落东风闲不扫，莺啼晓日醉犹眠。买山仅了种瓜地，把钓因乘载鹤船。独立风骚无着处，朗吟声过乱云边。
篆香宿火度炉灰，帘佩声惊午梦回。门径长闲留鹤守，基机不泄任鸥猜。渊明归计松三径，毕卓生涯酒一杯。南陌黍田秋正熟，饭牛歌里共徘徊。
修林阙处见溪山，地隔嚣尘居易安。起早多因啼鸟唤，惜春细数落花看。世无机事鸥盟在，门掩滩声鹤梦阑。政坐清幽闻牧笛，一声吹断碧云寒。
履道坊南竹径修，绿杨阴里水分流。众贤买得澄心景，独我居为养老秋。若比陈门成已僭，苟陪颜巷亦堪忧。无端风雨虽狂暴，不信能凌沈隐侯。
熏风入佩舞翩翩，不到林泉二十年。钟歇恐惊岩豹隐，水流不动石牛眠。野桥风月诗愁里，客路光阴归鬓边。长笑一声烟雨暝，书堂唤起贯休禅。
归买农畴一饱休，乌鸢储肉且身谋。扁舟欲趁晚潮发，别袂莫烦樽酒留。松菊有情供好梦，氛埃无赖犯征裘。明年驿使相逢处，还折梅花寄我不。
控蜀连吴最上流，清时词伯拜元侯。骎骎和气随千骑，籍籍英声慰十州。士识朝宗方定价，客依刘表祇销忧。三朝开济元勋后，蝉冕还应映黑头。
荆州刺史苏州似，可但超然五字诗。试问清香凝寝处，何如夜雨对床时。风流云散心方折，月落参横角更悲。堂下为公理修竹，琳琅他日照幽姿。
化蜀归来欲醉吟，君王又起福淮民。旌旗光动迟迟日，鼓角声传盎盎春。风采十州安抚使，典刑四海老成人。屯田小试营平策，蚤晚论思从紫辰。
麟符虎节烂龙光，势重侯藩壮帝乡。那复谢玄将淝水，政烦汲黯守淮阳。咄嗟万户无穷惠，清净三州已试方。余事不妨哦妙句，韦郎韵胜寝凝香。
杖履叨从五马行，山翁醉舞乐升平。昨朝台上观垂钓，今夕江边伴濯缨。瘴水东流头半白，仙山南望眼双明。他时诵得使君句，绝似寒潭彻底清。
群峦环翠绣江隈，八叠中峰洞府开。剑戟香炉空际列，马鞍兜子上方排。烟笼丹灶鳌擎稳，云盖仙人鹤驾来。观此宝玄真胜境，何须航海觅蓬莱。
桐柏分奇对郡楼，括苍真隐翠何尤。幽人选胜近龙穴，野客忽来忘虎丘。溪户便将尘事隔，云房曾遣宦情收。灰心到此方高尚，好学遗民结社游。
高峰峭壁近江城，晓日浮舟荡漾明。并峙幽岩云外邃，朋来嘉客坐间盈。泠泠迸石甘泉洌，馥馥袭人和气生。此景此游俱胜绝，诗壁仍仰万人英。
山到秋来骨更奇，看山寻径步逶迤。楼台半与云相乱，钟梵时因风自移。万卷生涯书可载，一身老去髪先知。我来尚想诸贤在，绿竹堂前壁上诗。
新看滕阁旧游句，又见池亭弄水吟。千古才华少人敌，一生风韵为情深。向时行乐秾桃恨，此处重阳对菊心。昨夜清溪明月里，想君灵魄未消沉。
两鬓忧民半欲丝，此中能政动神祇。河阳花发春风满，单父琴调昼日迟。直操已为松柏许，贞心不逐岁时移。凤雏骥子生有种，已是庭前玉树枝。
着我闲身短短篱，青山一角压书帷。黏碑摹得古人帖，涂壁续成前日诗。有约看花倾竹叶，欲谈挥尘折松枝。偶然乐意相关处，忘却秋霜上鬓丝。
不论台阁与山林，爱尔岂惟千亩阴。未出土时先有节，便凌云去也无心。葛陂始与龙俱化，嶰谷聊同凤一吟。月朗风清良夜永，可怜王子独知音。
时风正薫弹广陵，乱世掩抑咿嚘声。孰谓嵇康敢不臣，此心炯炯难自明。荒楸古墓鬼神啸，大泽深山龙鳯惊。我来听此可无语，天乎孰谓得其平。
北风呼云生夕阴，小松稚竹俱萧森。双溪主人不孤斟，好文尚类肯见寻。坐中少监乐登临，清谈亹亹知古今。有句不吐藏之深，而令下士寒螀吟。
陆郎好古心不俗，雅似王郎爱修竹。绿阴清昼坐焚香，想见人琴两如玉。尺书招我我未暇，兴发从君醉醽醁。秋风满院木樨繁，明月飞来花底宿。
笔端落落曳十牛，老气飘飘横九州。河伯未睹北海若，鲁人未识东家丘。豪户但余酒肉臭，要涂只益衣冠羞。旦评公议百年后，此士斯文班马俦。
孤烟落日对衔杯，此观人间亦伟哉。树色远从江浦合，潮声低咽海门廽。衣冠喜有承平气，宾客惭无赋咏才。城阙郁葱人望幸，五云将拥翠华来。
蚤接君家伯仲贤，笑谈吹断各风烟。人生俱是梦中事，归计却须沙上田。悔有论心三尺喙，恨无糊口一囊钱。他时局罢樵柯烂，小道谁知亦有仙。
已斵长篇饯女生，君犹从我觅诗行。穷途白眼何须怪，乱世苍颜不足惊。南国旌旗犹灭没，中原豺虎正纵横。苏湖亦产人头豆，为问扁舟底远征。
丈人能事见斯文，世业家风尽属君。自许旦评方藉藉，岂同时辈漫纷纷。清于须水真堪挹，秀自郎峰故不群。五马双旌何足道，便看平步到青云。
坡老仇池安在哉，佛家鹫岭解飞来。但令气象侔衡霍，可要孤高切斗魁。涡处正堪承雨露，浪中莫使长莓苔。明窗净几无尘入，想对诗翁墨沼开。
平生佳处在离骚，怪我年来得此豪。不信胸中横太华，试从笔下看惊涛。门连止水心无竞，地接名山眼更高。要是一时廊庙噐，莫将刘向比王褒。
都门雪罢看杨柳，濯濯风流已不群。千里澄清方有道，十年出处不忘君。新诗旧自开锦段，醉面向人生缬纹。我欲从公借余地，与传名姓上青云。
一见琼林病眼开，东南秀爽力能廽。须知载腹五千卷，受我浇肠三百杯。可但世官从鳯沼，要看人物上云台。歌呼枉费谈天口，宜及中兴国论陪。
雨后绿阴无处著，风前黄鸟为谁歌。天为世乱相逢少，子以诗呜不遇多。行在故人能健否，瘴江逐客柰愁何。典衣尚可供汤饼，蚤作清凉肯重过。
五年踪迹似浮萍，岂料全家入画屏。春去水田方漫漫，晓来山雾却冥冥。可怜北客鬓毛白，尚喜主人眸子青。凖拟丰年多酿酒，正宜长醉不宜醒。
松杉高下韵笙箫，谷口钟声梵海潮。秋气作阴连蟋蟀，夜寒随雨上芭蕉。身危甚幸依贤庇，吏隠何须觅句招。直待它年见凫舄，始传仙叶有王乔。
税驾居邻古寺中，高堂永日笑言同。山云浓淡未成雨，溪竹飘萧先得风。短髪只从今岁白，衰颜无复少时红。君家酿熟能分我，一醉端令万事空。
祖笔摩空有赋声，长扬羽猎旧齐名。颇推门第多人物，故作楼居远世情。我辈一生悲短褐，君家五字倚长城。武陵欲借渔舟便，春水桃花不计程。
茗椀纹楸昼不哗，心如出水妙莲华。喜君活计唯三事，遇我人情似一家。夜久竹声闻雨过，晓来山色看云遮。此身去国已千里，回首中原犹暮笳。
世情何怪白头新，岂料穷途复友仁。一室他乡春笑客，半年行路雨欺人。辋川诗说王摩诘，谷口名闻郑子真。想是书机似图画，云峰矗矗水粼粼。
丈人清德冠儒林，三世文章照古今。节比松筠元自直，气含海岳故能深。箧中尚有为郎被，堂上宁无化俗琴。贱子飘零无死所，可怜羁旅费黄金。
池上风烟故可人，倦游老眼厌纷纷。晴云出岫似知我，野鹤鸣皋疑是君。可恨音书长契阔，尚从杯酒见殷勤。新诗凖拟频相寄，独学方当病寡闻。
树色溪光五月寒，幅巾藜杖接清懽。吞声鸟自屏中过，倒影山从镜里看。佳处唯堪著胸次，平生久已付毫端。向来未筑沙堤路，岂信东山有谢安。
谁堪秋热与春寒，北客南州有底懽。酒熟但招吾辈饮，诗成莫与俗人看。眼明白鸟清溪上，心折黄鹂碧树端。口诵离骚手遮日，梦魂不敢到长安。
敝屣浮云世所难，谁堪走俗抗尘颜。海鹏已激三千里，天马终归十二闲。醉发杖藜云逐逐，香凝宴寝雨斑斑。林泉久假皆吾有，何必捐金更买山。
岁晚匆匆日复夜，老禅相对口慵开。梦归千里几时到，香度一枝何处来。世乱飘零少供给，地寒潦倒无梯媒。可怜七尺髯如戟，愧负妻孥空拨灰。
可怜映竹深深见，似为催诗特特开。湖上林逋今老矣，扬州何逊未归来。前村欲雨鸠呼妇，断垅收晴雉应媒。幻境应当如是观，道人深悟劫池灰。
可喜刘郎鬓未霜，能容宋玉近东墙。自知老眼无春事，谁意穷途得夜光。前日桃园真有路，何时兰室可无香。便须一醉经千日，免作人间寸寸肠。
潦倒谁怜五十霜，登门可愧及肩墙。银钩已作惊人势，玉唾何悭照眼光。春醉灯前犹纵博，夜阑帐底更添香。阮生正作穷途哭，漫道江南刺史肠。
桃李何须续后开，芝兰胜韵许相陪。先春莫道无深意，调鼎方知有大才。南国正宜溪上路，故园长梦竹间台。骚人不为寻诗句，自爱幽芳特特来。
老来风味淡于秋，愧负平生马少游。但得山云供晚眺，何须花雨作春愁。新诗未省曾多见，情话端知肯独留。政渴一杯浇磊磈，书生何用玉为舟。
绿树黄鹂阴复晴，春风何处不堪行。野烟著草绵绵色，江日浮花灔灔明。故国音书添梦想，异乡节物减心情。逢人尽说兵戈事，始觉如今去就轻。
何处春光最可怜，仙山亭上碧岩前。穷来更觉诗堪画，老去谁知酒可仙。云色弄晴花蘸水，风光纵好柳拖烟。左思近有三都赋，谁与吹嘘送上天。
翠竹丹枫共一村，诗家得句转清新。已怜楚地梅知腊，更想隋河柳欲春。须信成名皆志士，故应行乐属吾人。请君淬砺斑斑刃，始验儒冠不误身。
一日复倾三百杯，新年物色兴悠哉。应怜远客此流落，故有幽人常往来。楮刻三年殊未就，诗成七步可须催。平生信笔多狂简，从此方知所以裁。
梅树飘香酒满杯，时危风景亦佳哉。横笻有客挑钱去，重担谁家送米来。云色可怜谈次改，年华不奈鬓边催。萧郎及我亲书尺，珍赠霜纨费剪裁。
平生丘壑几欲颠，谁使老来逢郑虔。苍须对我三千尺，黑头聼渠十八年。已有霜雪入晏座，宁无风雷浮屋椽。个中得句不敢吐，可人何许心悠然。
书生卧病久无衣，不意临衰厌鼓鼙。乡信略无鸿雁到，客愁惟有杜鹃啼。谁怜弹铗长依孟，自不工竽漫说齐。我亦漂流费耘业，看君文字照浯溪。
渐远闽中地更平，土风疏爽语言轻。山浓不减嵩高翠，溪涨浑如洛浦声。忽见槐花思举子，欲求萤火遗书生。使君元是丈人行，回首铃斋空复情。
一坐闗山百念灰，德邻诗社许徘徊。静看林鸟衔花去，寒觉溪风送雨来。小阮有怀应种竹，步兵无事且传杯。东床坦腹真佳婿，俗客多惭数月陪。
梦想平生始此廽，扁舟坐穏兴悠哉。阴阴树底莺声切，漠漠田中雨气来。乱世等闲凋鬓髪，故园何处问池台。临风不见高公子，正渴论文共一杯。
从来语默有千钧，乱后相逢气益振。好鸟开窗如应客，清风挽竹故留人。更贫岂顾墦间祭，已老犹堪席上珍。说到苍梧泪横臆，皇天万一照酸辛。
雪屋银山满上头，年年伟观近中秋。只言沧海无廽浪，岂信长江有逆流。一一樯帆如过鸟，时时烟雨要沉牛。青衫白鬓功名晚，何日翩然范蠡舟。
海舶忽惊风打头，观澜又破一年秋。若为尽作杯中物，安得飞来枕下流。岂计双凫兼乘雁，谁分去马与来牛。君王大业追神禹，前日黄龙已负舟。
惟曾家世颇堪论，文采南丰实浚源。德必有言人望重，义形于色主威尊。随珠未可轻弹雀，腐鼠从教竞吓鹓。固是相门终出相，鲁公泉下有英魂。
月离于毕俾滂沱，兆及丰年喜欲歌。任有泥涂甘曵尾，更无波浪敢凭河。老来酒量难酬酢，闲里诗情好琢磨。晏子方观久而敬，人间炙手又张罗。
山行密雨来纷纷，过午人家犹掩门。水寒鸥鸟亦亡赖，烟湿梅花如欲言。顿忘客子怀抱恶，可喜丈人颜色温。而今何计百年事，乞与清诗当绿樽。
我兄少有谪仙才，襟抱于今得好开。珠玉尽从谈次落，溪山浑入句中来。弦歌小邑徒劳尔，松菊故园安在哉。有客漂流无税驾，愿将高义挽春回。
此行检校幽栖事，佳处知公故未忘。新笋定应过母大，旧松想亦及人长。老来对客须灵照，贫后持家藉孟光。世乱身危何处是，二年孤负北窗凉。
鼠辈欺人可奈何，我今行槖已无多。醉魂尚爱黄华谷，归梦长迷白石坡。壮士陆沉无籍在，道人香积有经过。行朝近报仍安穏，想见沙堤蹀玉珂。
毎爱前山似画图，兴来萧散岂能无。幽人著屐全忘懒，野老闗门不可呼。夕照晖晖明远水，春风莽莽著平芜。晴来已喜儿能赋，软脚仍烦送一壶。
枉报新诗锦不如，句中风竹韵萧疏。颇分泾渭甘从子，不较穷通岂病予。避地拟求千日酒，误身何用五车书。谁人与作任公钓，要使东人厌若鱼。
春雨既过云未归，春寒屋下人无衣。林如膏沐鹁鸠语，草已怒生胡蝶飞。中原格鬬几时定，北叟飘零何所归。我今始悟蘧伯玉，明明四十九年非。
世家传子又传孙，岂较前身与后身。知足已如仓庾氏，忘怀真是葛天民。骑鲸又见诗无敌，射虎何须武绝伦。白屋朱门果非是，万钱日食是何人。
自昔孤芳难寄林，乱离漂泊却须禁。春风不解廽双鬓，夜雨何堪搅寸心。薄日花光怀杜曲，清流竹色梦山阴。从来玉石昆山火，臭味多君肯嗣音。
鼙鼓声中老战尘，故山归梦月三更。交情咄咄浑无寐，学古悠悠浪得名。鳌禁未容追世职，熊轓何足语官荣。阿咸自是吾家秀，始觉前人畏后生。
煌煌世谱未应微，直道高怀古所稀。义往谁能单骑见，幽寻坐想垫巾归。公庭此日棠堪憩，仙路他年舄觧飞。顾我登门勤倒屣，题诗愧匪谢玄晖。
寺古天寒杖屦清，闲身合得此闲行。破烟独鸟惊人去，积雪群峰照眼明。坐久泉声醒客耳，谈余茗味发诗情。张公语壮髯如戟，蚤晚掀涛看斩鲸。
仰止先生道不穷，爱茶直似玉川翁。灵芽动是连城价，妙手才争一水功。贱子诗书元未饱，愁肠藜苋岂宜蒙。高斋罢酒陪清啜，归御泠然两腋风。
祖德当年吐握勤，谏垣人物典刑存。在阴鸣鹤和有子，产峄孤桐枝见孙。王室艰难欣得士，世家矜伐敢援恩。清明謇谔平生事，况乃中兴辟四门。
除书喜动荐绅颜，穏上天池刷羽翰。诗似少陵多教化，文从太史有波澜。王庭看折朱云槛，儒巷闻弹贡禹冠。兄弟相知夫岂敢，会怜流落久江干。
客里栖栖叹食艰，桃源也复念人间。九重鹓鹭思金屋，万里烟尘痛玉闗。节物可怜梅竞出，浪萍长羡鸟知还。明朝跋马归仙隠，健笔清樽尽傲闲。
三年客里重阳节，故典征衣共一杯。雁下紫茰能自好，霜前黄菊为谁开。中原豺虎定何许，故国池台安在哉。山水中逢张学士，慢扶双桨不须催。
将老从君得所图，交情及我岁寒余。适闻蒋诩开三迳，且喜扬雄就一区。尽取风烟多种竹，雅为窗室便看书。无钱可买墙西地，决眦云峰正起予。
露洗风吹未遽央，登山临水总心降。明年此夕知何处，自古中秋不可双。尚倚人琴温似玉，更能诗酒浩如江。披襟拄颊浑无寐，斗转参移莫下窗。
溪流暴雨涨江同，咫尺西邻信不通。衰朽怕看青镜里，笑谈犹近翠屏中。侍郎客到无苛礼，教授诗来有古风。五载皇皇无税驾，我途正似阮生穷。
蒙尘天子尚戎衣，南国旌旗正伐鼙。国士伤时多刺怨，王官失路有悲啼。似闻叔向方图晋，亦报夷吾未去齐。易地皆然心寸折，钓竿吾欲老磻溪。
书文车轨几时同，诸道惟闻羽檄通。岂较北南聊暂寓，若论贤圣且时中。门前杨柳方埀雨，溪上桃花尚舞风。谁见东山谢安石，命宾携妓兴何穷。
紫凤天吴在短衣，乱来无日不鸣鼙。情随野鹤云间舞，梦绕城乌月下啼。但得交情如水淡，何须妇馔与眉齐。抱琴载酒眀朝去，相送无劳过虎溪。
家世中朝第一流，郡符那得久淹留。诗情更入山水国，醉眼独高烟雨楼。文举定非余子辈，元龙须向古人求。磻溪莫讶功名晚，今代何人有直钩。
岁晚沉沉双鲤鱼，交情可是白头疏。含香不见为郎后，吐屑频闻赐对余。内廏给乘千里马，大官供饵万钱厨。丝纶润色须公等，莫负平生载腹书。
青鬓追随到白头，中间忧患两悠悠。异时果有臧仓沮，他日宁无雍齿侯。旧隠重过三径菊，昔贤何在五湖舟。一杯坐阻论文酒，老懒闭门春事休。
路贫不在扊扅炊，调苦谁闻食菜时。枉道故于寻尺见，求人曷以斗升为。夷吾不去齐何患，叔向方来晋可知。得士则兴今亦古，可能只直五羊皮。
溪南浑似辋川居，不啻当年卧草庐。从昔金声蒙酱瓿，至今汗血困盐车。端知将相真无种，更喜才华甚有余。及此知机同免祸，季鹰初不为鲈鱼。
野寺经旬客寓居，水声山色是吾庐。喜君能道碧云句，招我更烦黄犊车。世路从来多险阻，人生何必问赢余。况闻一诺千金重，为激西江救涸鱼。
把玩新诗病眼开，家风端有谪仙才。祗应鱼蟹留人住，肯为溪山唤我来。客舍更堪秋乍入，鬓毛无柰老相催。重阳共醉滕王阁，此观人间亦伟哉。
十载吾庐信不通，偶来仁里一尊同。心惊人物如江左，眼净林塘似洛中。著日晶明松下雪，弄波萧瑟竹间风。浇花酿酒勤料理，作记东园有醉翁。
悲秋宋玉已销魂，忍聼阳闗共十分。黄叶萧萧下寒日，碧山逐逐过晴云。面如濯玉想无对，气已食牛知不群。问讯冰清怀大雅，世家王谢属斯文。
人生有酒即佳辰，忽忽园林已暮春。雨后落花浑帖砌，风前飞絮欲沾人。我如放浪陶彭泽，公是风流贺季真。伊水崧云在何处，旧衣犹有洛阳尘。
似闻环佩杂箫笙，鼎立争雄凛太清。不与古今争变化，可能舒惨属阴晴。花开玉井难求种，月下瑶台但有名。我亦生来未尝屈，敢持方寸并峥嵘。
渊明佳致在篮舆，子以名亭德不孤。异代颇能同臭味，休年犹得见规模。挂檐明月聊堪问，入坐清风不待呼。我欲典衣供一斗，兴来能赋百篇无。
南州春老雨如丝，刺眼青秧水满陂。树湿黄莺看更好，溪浑白鹭立多时。寸心折尽人千里，霜鬓凋残酒一卮。我恐前身是匡鼎，幸公不厌解颐诗。
凿石为渠水有声，四垣惟欠竹青青。壁含霁月光千丈，黛拂云峰画一屏。香异定应来绝岛，茶甘初不藉中泠。主人莫惜千金费，更作飞楼拟摘星。
已著芭蕉喻此身，木人花鸟岂知春。他家定自无生灭，此物何尝有故新。美玉不羞论瓦砾，明珠终解照泥尘。相逢一笑空归去，无语堪酬彼上人。
衲子谁为盖代豪，生憎污俗紫方袍。何须鉴水能知止，未必归云可拟高。虎穴等闲休探手，龙泉取次莫吹毛。君知五祖堂中老，妙处何曾挂一毫。
禅闗无复老莱衣，陟屺心摧怨夕晖。泣血可怜犹不死，望乡无处欲何归。仁山老子方传法，枯木堂中久息机。不见桃花并柏树，焉知四十九年非。
休论至后日相催，乘兴篮舆到岭隈。风竹尽揺花玉玦，云山浑作烂银堆。须知此日逢僧话，不减当年访戴廽。更喜彭君真我辈，溪流渡马肯相陪。
岁寒纡锡辱西临，一笑忘言意自深。怪石奇松那有价，片云孤鹤本无心。上人已了洞山偈，倦客方为梁父吟。枯木堂中无孔笛，侍郎今日是知音。
道无南北本同流，远赴丛林非所求。到底此生俱扰扰，从前何事不悠悠。撞钟撃鼓千人饭，戴角披毛万劫休。蚤晚相从岩下寺，对床清话雨飕飕。
高僧辟馆坐诸生，夜久亦闻弦诵声。物外喜君能笔砚，尘中愧我漫簪缨。钵飧尚返慈乌哺，囊句时为老鳯鸣。他日篮舆莲社约，只应惠远识渊明。
剪水适从天上手，缀条不作世间花。柴门有客方高枕，石鼎无人共试茶。清借远山迎马出，润含修竹倚窗斜。令人却忆前年盛，辇毂欢声百万家。
已过平山又谷林，登高能赋兴何深。群峰雪后皆浮玉，万竹风前亦碎金。尚喜日闻黄屋信，可堪时动白头吟。载游不为壶觞事，携取君家绿绮琴。
路迷应有误随车，望眼楼高莫可涯。鹤驾鹭涛来浩渺，瑶林琼树出交加。广寒玉兔翻羞缩，上蔡苍鹰正怒拏。得句幽人方起舞，夜寒明月在梨花。
纵赏钩帘面远山，蟹螯谁复问尖团。飞花空自嫌春晚，折竹应当念岁寒。句法一如冰柱险，书斋坐怪玉壶寛。固知柳絮因风起，何事青天亦受漫。
烟云坐久湿人衣，未觉城中有鼓鼙。春到好花随意折，日长幽鸟尽情啼。贵公行色心方壮，旷士闲居物已齐。客子不知今夕梦，故乡何处是潜溪。
挽尽溪流沮洳浑，幽人昼卧懒开门。诸邻鹅鸭顿亡赖，一夕鱼虾无半存。及此焦枯方有祷，从而暴殄岂堪论。清漪绿竹城南路，回首吾庐正断魂。
世乱何堪岁月摧，高斋始见数枝梅。想他疏影横溪过，撩我清香入坐来。老眼相看浑几许，幽人独折未多开。情钟正属吾曹事，湔祓风霜破百杯。
北里溪山翠满门，似闻小阮瓮浮春。怜渠世乱益风味，念我途穷多苦辛。旷士可无千日醉，浮生何事百年身。临风日日香穿鼻，被缚甘为瓮下人。
梅林楼阁上嵯峨，浅渌浮澌亦自波。荘叟梦中非一蝶，右军书次失群鹅。句从永柱思能苦，人在玉壶寒更多。宴寝凝香归入夜，流苏帐小奈公何。
已雪犹阴更逆风，斜川略彴断行踪。瑶台贝阙三千丈，玉树琼林一万重。学子经时无载酒，邻僧过午未鸣钟。华筵此地成宾主，孔翠屏深琥珀浓。
冰柱雪车元有声，五言早已号长城。仙源迷路及春浅，盗骑解围空月明。君岂似龟将曳尾，我端如雁不能鸣。何人肯作千金贷，卖药江湖隠姓名。
安城西有庆云乡，山秀溪明出孟尝。毎见朱门推恺悌，遂令贫士有辉光。君家太尉威名远，世谱观文德泽长。苍狗白衣何足道，古今兴废两茫茫。
树含新绿花事稀，友生要我宁重违。信脚一百五日出，扪心四十九年非。饧粥盘空家立壁，松楸地远涕沾衣。弟兄不见音书绝，植杖临流赋式微。
一踏红尘又五年，倦游翻作送行篇。春花秋月谁无分，伊水崧云自有缘。我比嵇康犹更懒，子追元亮故应贤。因归望讯忘机老，买个鱼舟费几钱。
异时丞相柄文盟，一顾曾空冀北群。𫓪椠无功方笑我，箕裘不坠蚤知君。诗家只说王摩诘，官况谁怜郑广文。散尽黄金犹作客，还来把酒对孤云。
老去何堪行路难，冰霜几晚见苍官。鲈鱼南国无张翰，妓女东山有谢安。秉烛夜阑真是梦，传杯秋际若为欢。吾徒恰似丰城剑，光气须从斗下看。
乱来身世任浮沉，宴豆南州几盍簪。十顷菰蒲秋向晚，一池烟雨夜来深。诗成颇复蒙嘉赏，酒熟时须共满斟。唤取陆郎携绿绮，小凉同聼越江吟。
北客南征岁欲阴，经行始满爱山心。霜溪见石如清洛，烟树参云似故林。昨日喜传黄屋信，余生怕聼白头吟。公归问讯庵中老，只履西来意浅深。
北客未识猫头笋，此来逢君欣得之。出土好色已胜玉，下箸珍味端如饴。口涎馋嚼笑早计，食指蠕动能前知。小炉谁见亲煨熟，醉眼瞢腾岸接篱。
无复清池照病颜，尚余诗思发天悭。西风似水初鸣叶，细雨如尘不隔山。岁熟自然民意乐，时平更觉鸟声闲。江梅会见花敷雪，剧饮须期倒卧还。
风作山云断复飘，沙平竹日影萧萧。柔桑始叶蚕争出，浅水无鱼鹭独翘。白髪寻春悲去国，朱门赐火望行朝。游从此地多君子，乘兴来过不待招。
坐见妖氛犯斗魁，使君谋略信雄哉。寇如狐兔草间出，兵似貔貅天上来。门馆无私千里静，宾朋多暇百壶开。他年入数中书考，始识汾阳济世才。
下村正与辋川同，只恐桃源有路通。山色直侵书幌里，花香尽泛酒杯中。使君已致随车雨，丞相方来拔木风。照席侍郎真玉树，慨然怜我坐诗穷。
清耽七碗爱卢全，富贵千金鄙邓通。新岁烟尘悲塞北，旧时花鸟忆回中。可能春雨如秋雨，合是东风却北风。尚喜张仪惟舌在，百年从古没终穷。
客舍春寒数挽衣，云重雨湿不闻鼙。老妻未免负薪叹，稚子何为索饭啼。南地好山青不断，故园芳草绿应齐。胸中磈磊但尘土，惭愧锦囊兼玉溪。
去尽沙鸥水照空，群山濯玉有无中。乱来更觉心情减，佳处犹欣臭味同。喜有清樽对雌霓，惭无健笔继雄风。此行会见承平否，岁晚飘零已秃翁。
倚马万言才一挥，问年于我亦肩随。才华早擅乡评在，人物行看国士知。黄卷沉酣端有志，青云腾踏岂无时。小人薄宦犹三黜，方驾聊同柳士师。
风前竹干须料理，雨后蜗涎费扫除。北客经过无好语，南州骚屑少安居。雄称百万空扛鼎，功盖三分漫顾庐。识字信为忧患始，邺侯何必万籖书。
琳宫尚记昔年游，扑面杨花晚不收。自倚钓鱼终悟主，谁知射虎不封侯。江湖已恨长为客，风雨何须横作秋。未见故人心已醉，更拼十日为君留。
力扶吾道与斯文，世职家声蚤出群。欲致升平宁舍我，从来出处不忘君。龙吟虎啸弥千日，兔髓乌肝恰一斤。已格皇天方俾寿，未须骑鹿上青云。
当年倾盖便情亲，老去那知更贱贫。松竹故园秋未老，溪山南国雨能新。可怜作客身如梦，尚喜传家笔有神。咫尺重阳归务速，吹花落帽要吾人。
此生何处是真归，俯仰人间念念非。雨后溪山无限好，烟中鸥鹭自由飞。只轮双桨成何事，白酒黄鸡可息机。北客上来千万恨，故乡回首夕阳微。
人物如公亦伟哉，漥樽寂寞岘山隈。似闻着履凌风出，不见拿舟弄月回。往事只应君可纪，幽期孰谓我能开。留诗更约荷花语，莫惜障泥走马来。
元祐文章绝代无，为盟主者眉山苏。旧闻宗匠为诗匠，今见东湖说后湖。寂寞香山老居士，浩荡烟波古钓徒。澜翻翰墨惊人眼，一段清冰在玉壶。
玄衣仙子从双鬟，缓节长歌一解颜。满引铜杯效鲸吸，低回红袖作弓弯。舞留月殿春风冷，乐奏钧天晓梦还。行听新声太平乐，先传五拍到人间。
梦破松声枕上闻，睡魔夜半战吟魂。初疑秋雨连江岸，乍觉寒潮上海门。招引好风来古寺，追随月色下前村。晚行欲问声来处，郁郁苍波漫不分。
东晋风流属子猷，开元峭直让韩休。丝纶对掌惊三隽，尊酒更酬失四愁。古道阴阴槐树老，归鸿杳杳荻花秋。浩然诗思天涯远，月满江南小谢楼。
乱离南国忽经年，一线愁添未死前。心折灵台候云物，眼看东海变桑田。燕巢幕上终非计，雉畜樊中政可怜。安得绝云行九万，却骑鲸背上青天。
平生漫浪老清晖，却扫丘园属少微。世乱伤心青眼旧，天涯流泪白云飞。羁愁只忆中山酒，贫病长悬子夏衣。泽畔行吟谁念我，祗应形影自相依。
入座山光秀玉柯，岸巾绝景意如何。瘦来岂为寒松句，和寡还惊白雪歌。地近云烟来鹤驾，檐高星斗泻银河。悬知老子登临处，渺渺沧波月色多。
否泰由来在岁星，谁听叩角作商声。一朝汉魏成今古，百口燕秦隔死生。雉堞仅能逃病妇，雁书犹记作团兄。雪云埋尽辽西路，有酒如淮奈此情。
浮世浑如出岫云，南朝词客北朝臣。传邮扰扰无虚日，吏俗区区老却人。入眼青山看不厌，傍船白鹭自相亲。举杯更欲邀明月，暂向尧封作逸民。
一枝绿萼冠群芳，潇洒犹疑楚岸傍。香骨瘦来冰蕋细，梦魂清处月波凉。赓酬便合成千首，醒醉宁须计百觞。横玉叫云吹不尽，只教今古洗离肠。
七十劳生西复东，乡关在望念飘蓬。大辽半岁九分尽，全晋一年千里空。周召已亡无善政，蔡童虽死有余风。华阴乞食商山去，岩谷幽寻四老翁。
欲雪未雪天糢糊，冻行沙尾鸧鸹呼。北风刮耳立不住，更骑钝马穿枯芦。两生怜我意不舒，江头三日占樯乌。高堂明朝置安舆，买羊沽酒偿勤劬。
前旬小雨飞廉纤，今旬夜雨声满檐。高原草青花欲消，幽人意与春萧条。四山不复见桃李，开到梨花春有几。似闻城下野水生，正好浮舟烟雨里。
长来栖遁兴偏浓，秋日山光望欲空。圆纹被水川涵雨，碎影翻林树带风。群山绵亘多连峡，微水潆洄只向东。各有田园归未得，追陪强欲备邻翁。
投老叨恩得一州，平生江令始从游。挥豪坐上夸新句，岸帻樽前傲早秋。幸有高情能命驾，宁能十日为吾留。诗成苦被黄花恼，急送兵厨与破愁。
讼庭无事长苔衣，卧听松风白昼迟。纸帐乱纹龟壳皱，道衫深绿鹤翎垂。尘犀挥处论前史，香篆销时理秘辞。官长既闲春亦早，玉梅初绽两三枝。
每逢晴日竞飞翻，忽为群居负责言。甘美日充辞豢养，蟠藏岁久念腾骞。趋衙乍觉朋曹少，分邑疑因支庶繁。莫便无情同燕雀，阶除得食语喧喧。
炎精光复论元功，事业伊周信比踪。许国一心明贯日，存孤高节凛经冬。甲区地势罗千雉，奎画天门跳六龙。自古至诚参化育，济时行道本中庸。
重屋雕甍势欲翩，睿题藻翰揭中天。秪缘吉德存方寸，廼尔丛霄格大圆。传自孔门皆一道，稽诸说命合三篇。中兴如问君臣美，万世昭时六字传。
柳丝揺曵拂堤沙，瑞气中藏上相家。风动五云迷御爼，香从双阙赐天花。仙韶合奏尘飞尽，中使宣斟日未斜。既醉太平谁事业，为倾恩意入流霞。
恩诏新颁导从仪，夹涂无复走乌衣。竞纡紫雾更袍色，仍有黄金上带围。翠幰翩翻风易暖，雕槃璀璨日争辉。沙堤瞩目人人说，小相行看接轸归。
平生耳里湘西寺，此日真成叩梵宫。地辟晋朝多胜概，人师支遁有高风。身游大士毗耶境，目尽湘东返照中。佳处未能频驻屣，此行寻胜亦匆匆。
杖策松门兴未穷，更过金地雨花中。山泉淅沥通幽户，林叶萧森下晚风。目极平皋方苍莽，烟深城郭自空蒙。他年襆被僧房宿，聊与支郎话色空。
林壑盘纡松径深，华台暇日暂登临。云开楚岫千重出，日落苍梧万里阴。贾傅文章仍自昔，武王城郭已非今。伤时访古堪流涕，徙倚聊为泽畔吟。
强颜从宦益堪悲，此日逢君异昔时。末路未忘交似漆，相看各已鬓垂丝。乱来世事浑难料，老去生涯讵可思。客里别君情更恶，同归犹恐尚差池。
此生将老竟何为，未信全关造物儿。十载宦游无我拙，一生怀抱有君知。天边故国人空老，江畔黄花谁与期。跨马东归犹是客，离亭别酒莫盈卮。
楼阁高低跨碧空，鳞鳞群树亚山风。沧江东去流天外，秦岫西来绕汉中。野旷自然伤远目，天高聊复送飞鸿。登临不起河山念，今日中原有谢公。
万畦霜稻卧黄云，小径萦纡接寺门。不见高人空像设，更无衲子辩风幡。楼观远岫秋增媚，窗枕寒溪夜更喧。他日重来瞻近影，一凭香火荐苹蘩。
悠扬秋日澹冈陵，系马乔林叩梵扄。过雨溪流初弥弥，无风竹影自泠泠。空余古柏庭前老，依旧寒山户外青。惆怅祖师飞锡地，岩阿谁为一镌铭。
墟落生烟昼欲昏，乱山行尽到平原。雨余叠嶂添新秀，水落寒沙见旧痕。古寺有僧栖坏屋，遗斜无主自荒村。徘徊欲访当时事，黄叶惊风断客魂。
霜风吹日下长原，夔子城荒灌木繁。东去诸山朝峡口，西来众水会关门。千年白帝空祠庙，万里家山秪梦魂。绝塞边头重回首，秋声凄断不堪论。
殊方秋尽怯登临，万里屯云结岁阴。崖壁𡷸岈知禹绩，江山割据识雄心。沧波南下奔云急，单舸东游两鬓侵。漂转十方仍作客，沉吟怀古泪沾襟。
匡山太白书淫久，不但天才盖一时。须慕更生勤博古，莫师长吉祗为诗。八塼学士多时誉，七步贤王有令资。数子风流君可致，剑门他日看雄辞。
乱离何处托浮生，羡子今为剑外行。异县频年多送远，中原何日见承平。云开垅首河山迥，月出巴江阁道横。此别相逢定何许，各须努力待时清。
梦里相逢竟是非，人生皆梦亦何疑。花边置酒行杯速，石上听泉得句迟。千里幸能申阔积，一欢何必是前期。谛观石火光中事，虑不长于未觉时。
二年峡内厌羁束，此日江湖欣渺茫。烱烱晴鸥明晚色，悠悠残日动波光。远眸尽处即他境，叠嶂痕边仍旧乡。自是望乡须泪落，不缘风树使心伤。
沓嶂寛围巴水通，登临眼界浩无穷。空蒙岚翠云烟外，明灭波光树影中。莫咏枫林伤极目，且依苹末挹雄风。中原十载人将尽，相见休嗟似转蓬。
孤城寂寂枕江湄，万室烧余事可悲。故老归来泣环堵，行人𥩟立问遗基。年华祗觉凋容鬓，花鸟何曾管乱离。依旧汉傍春事好，野桃开尽暖风迟。
日压城烟光少留，朝昏应似我悠悠。人生百岁今已半，世故万端无几求。学道初闻灭正受，深居不赋畔牢愁。尚须一舸轻波上，自咏新诗送白头。
浙河十月菊犹斑，客御貂裘未觉寒。迟暮更知为客恶，羁穷犹自借书看。朔风几夜驱鸿雁，苦雨惊时损蕙兰。安得雀离三百尺，一超纡谲破忧端。
中原群盗几时平，避地荒山万虑惊。霜月有情凝夜色，溪流无尽落寒声。满山林影龙蛇动，绕屋风枝剑珮鸣。自惜壮怀消欲尽，只将捜句了余生。
十年漂转鬓成丝，细话平生万事非。却忆青灯初罢酒，俄闻鐡骑已成围。当时痛饮今谁在，从此羁游与愿违。客里别君还岁晚，江湖寥廓泪堪挥。
荒山绝顶受春迟，几见冰花散陆离。江国凝思唯把酒，云林注目又成诗。修篁压路增幽意，初月临空耿素姿。宁有扁舟可乘兴，柴门惆怅独移时。
鸟乌声乐作初晴，日到寒窗气象新。天接琼瑶三万顷，树明组练五千人。已从炎海生阴戾，更与神皋洗战尘。曾侍紫宸知帝力，隆兴借与万家春。
霜风一夜落寒林，莽苍云烟结岁阴。把镜渐无勋业念，爱山唯驻隐沦心。冰花散落衡门静，黄叶飘零一迳深。世乱身穷无可奈，强将悲慨事微吟。
上瑞来宁玉座忧，夜声先到竹窗幽。饥肠已作来年饱，病眼聊须腊月收。高士清贫无敝履，故人狂兴阻扁舟。却思清旷江边路，鹑兔成车酒自𥬠。
昂藏野鹤混群鸡，志在云天失路悲。湖海稻粱元未足，虞衡罗网莫轻施。独怜铩翮垂寒雨，可念长鸣向晓曦。却使群乌惊羽翼，上林能占主人枝。
精蓝置屋切云根，此地何从着世纷。缥缈僧窗更临水，氛氲崖树欲参云。青山细认千重叠，暮气徐观万里曛。两岸虫鸣灯一点，舟人相语夜深闻。
春浮花气拥门阑，星昴神嵩瑞世间。一字梦灵通洛学，诸儒文弊隔贤关。巨源淳德真金玉，吏部高名信斗山。此去致君尧舜上，黑头卿相自朱颜。
旌头落尽少微明，追复成均雅颂声。诏起儒宗高一代，礼隆师范表诸生。拾遗柱史当螭立，润色纶言倚马成。行把荷囊多献纳，要将文彩助升平。
化龙陂迥照旌旗，怀玉峰高缓马羁。地接乡关犹昼锦，人从国老借元龟。一州如斗何劳者，六合同风要在兹。此去未能温坐席，却随春到凤凰池。
德望居朝大吕轻，眷思难怫丐归情。履声暂去端门晓，刀梦新占虎节荣。有道致君三任喜，无心贪宠一麾行。天衷祗恐思耆旧，不待黄堂报政成。
君王钟意抚斯民，不惜朝端屈老臣。连锦麾毫千字宠，黄金横带万钉珍。长安日近恩光迩，刺史天高惠政新。我愧仙岩旧猿鹤，依然轩冕䌸闲身。
山云倏忽自晴阴，积雨门楦蔓草侵。一带清川供极目，千重沓嶂伴微吟。雄鸠鸣处园林密，白鸟飞来沟水深。麦秀桑柔夏方永，不堪时序苦侵寻。
人生何必论才良，贤否穷通脱未量。运否蛟龙犹蠖屈，时来鸟雀亦鹰扬。王侯蝼蚁同归尽，钟鼎山林各所藏。何用作文嗟不遇，已将名利等蝇翔。
少年豪纵志凌云，著论将期拟过秦。当日诗书徒用世，如今文字岂谋身。乱离不用毛锥子，漂转聊同木偶人。主父平生希鼎食，年来一饱尚艰辛。
幅巾私第已归休，当宁虚怀更款留。避宠虽辞持节册，送行犹用济川舟。城南旧圃扄花洞，洛下新庄引御沟。诏谕两京居密迩，不妨乘兴往还游。
西风揺落叶声悲，避乱荒山万绪迷。一室漂揺任寒雨，百年昏晓信鸣鸡。清霜已染千枫树，杀气应随万马蹄。黄屋秋来定何许，孤臣安敢恨羁栖。
故园此去浑如客，异县而今却是家。还日檐楹应着燕，来时杨柳未藏鸦。孤舟泛泛春江阔，去鸟飞飞岸树斜。却忆当年南下日，伤心泣尽日昏华。
十年四海称忠壮，谁料将军阴子谋。旧物空余叱拨马，新声莫唱白符鸠。民谣几岁传钩落，笙席何人恋故侯。溟海茫茫孤鸟没，一埋蓬颗便千秋。
缥缈飞亭接郡楼，平岗绝岸对沧洲。天边远岫寒无色，城下澄江湛不流。林影终朝垂澹瀩，水禽随暖弄轻浮。何时放髪从渔父，会傍苍烟卧钓舟。
野岸平林对郡城，登临领要在斯亭。江吞荆楚流空阔，山入兴洋翠杳冥。岁晚云烟昏近甸，沙晴鸥鹭满前汀。杖藜竟日穷心赏，犹自羁愁未肯醒。
角声呜咽下城头，水国风烟欲暮愁。远日苦遭层嶂隔，归心欲逐大江流。渔村积火临沙岸，贾客连樯集市楼。千里家山一回首，林梢新月又如钩。
青山接云云接天，碧林溪树两相鲜。地连诸徼分秋色，天近平湖识渚烟。望尽好峰仍注目，赏余幽树更垂鞭。是身已作无赀省，乘兴将随下濑船。
天见已如摩勒果，佛求休待钵昙花。万缘毕竟归空劫，举世徒劳筭海沙。除幻已超白骨观，修真闲运紫河车。时人欲识归投处，无尽光中是我家。
荒山荦确倦征行，溪畔逢梅照眼明。枝袅霜天寒日薄，影沉碧涧晚流清。最怜雪后开来痩，可忍风前落去轻。却悔折归无可赠，旧游千里但凝情。
春晴结客出城隅，无数僧坊论给孤。红贴马蹄花底路，绿笼船背柳边湖。逍遥各自从鹏鷃，断续宁须较鹤凫。端立一丘为老计，移文何谢北山逋。
西来一櫂任委蛇，春日惟增雨露悲。故国佳辰逢禁火，水乡农事见扶犁。年华祗觧凋容鬓，花鸟何曾管乱离。目极伤心谁告语，含毫独赋远游诗。
遥依沙岸系扁舟，风落荒山万木愁。枕下惊波时汨汨，天边寒梦信悠悠。遭忧和峤仍丹泪，远适虞翻易白头。离乱偪人全策少，微生从此任浮游。
晨曦出没雾交流，独唤江船立渡头。岚光映县民居丽，红叶漫山客意愁。溪云欲作今朝雨，崖菊犹含旧岁秋。此日还归追曩事，孤生泪尽黑貂裘。
九十日春晴几日，得堪行处便须行。官因局冷常多暇，眼到花开亦暂明。当信光阴如过隙，莫教风雨暗长檠。乘阳不碍游人路，定看花骢正勒鸣。
竞说杨枝倾上国，乐天题品付歌行。但同学语雏莺小，未见回眸剪水明。席舍主人能顾曲，晓来妆烛想销檠。海棠何必寻龙井，愿听周诗赋鹿鸣。
遥欣丞相受降时，湖外欢声入鼓鼙。十万水军归禁旅，二千里地反锄犁。弄兵无复潢池内，弃甲应同熊耳齐。从此上流无犬吠，好营停障接京西。